Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 94/25/EΚ για την προσέγγιση των νομοθετικών, κανονιστικών και διοικητικών διατάξεων των κρατών μελών οι οποίες αφορούν τα σκάφη αναψυχής

(υποβληθείσα από την Επιτροπή)

ΠΙΝΑΚΑΣ ΠΕΡΙΕΧΟΜΕΝΩΝ

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

2. Αιτιολογηση τησ προτασησ

2.1. Ιστορικό

2.2. Οικονομική, επιστημονική και τεχνική βάση της πρότασης

2.3. Στόχοι της προτεινόμενης οδηγίας

3. Αναγκη για δραση σε κοινοτικο επιπεδο - επικουρικοτητα

3.1. Ποιοι είναι οι στόχοι του προτεινόμενου μέτρου σε σχέση με τις υποχρεώσεις της Κοινότητας

3.2. Το προτεινόμενο μέτρο αποτελεί αποκλειστική αρμοδιότητα της Κοινότητας ή είναι συναρμόδια τα κράτη μέλη

3.3. Ποια είναι η κοινοτική διάσταση του προβλήματος; Τι ισχύει μέχρι σήμερα

3.4. Ποια είναι η πλέον αποτελεσματική λύση σε σχέση με τα μέσα των κρατών μελών και της Κοινότητας

3.5. Ποια προστιθέμενη αξία προσφέρει το προτεινόμενο μέτρο στην Κοινότητα

3.5.1. Οφέλη για τη βιομηχανία μηχανών σκαφών αναψυχής και τη ναυτιλιακή βιομηχανία

3.5.2. Οφέλη για το περιβάλλον

3.6. Κόστος της προτεινόμενης οδηγίας

3.7. Αποδοτικότητα του κόστους (εκπομπές καυσαερίων)

3.8. Ποια μέτρα έχει στη διάθεσή της η Κοινότητα

4. Συγκριση τησ προτεινομενησ οδηγιασ με αλλεσ νομοθεσιεσ που αφορουν τα σκαφη αναψυχησ

5. Αποτελεσματα των διαβουλευσεων με τους εταιρους

6. Επιλογη και αιτιολογηση της νομικης βασης

7. Σχολια για τα επιμερους αρθρα της προτασης

7.1. Άρθρο 1 της τροποποιημένης οδηγίας (πεδίο εφαρμογής)

7.2. Άρθρο 4 της τροποποιημένης οδηγίας (ελεύθερη κυκλοφορία προϊόντων)

7.3. Νέο άρθρο 6α (Κανονιστική επιτροπή)

7.4. Άρθρο 7 της τροποποιημένης οδηγίας (ρήτρα διασφάλισης)

7.5. Άρθρο 8 της τροποποιημένης οδηγίας (αξιολόγηση της συμμόρφωσης)

7.5.1. Αξιολόγηση της συμμόρφωσης σε σχέση με τις εκπομπές καυσαερίων

7.5.2. Αξιολόγηση της συμμόρφωσης σε σχέση με τις εκπομπές θορύβου

7.6. Άρθρο 10 της τροποποιημένης οδηγίας (σήμα «CE»)

7.7. Παράρτημα I της προτεινόμενης οδηγίας (βασικές απαιτήσεις)

7.7.1. Οριακές τιμές εκπομπών καυσαερίων

7.7.2. Μέτρηση των εκπομπών θορύβου.

7.8. Παράρτημα VI της τροποποιημένης οδηγίας (εσωτερικός έλεγχος παραγωγής και δοκιμές: Ενότητα αξιολόγησης Aα)

7.9. Παραρτήματα VIII, X, XIII, XIV και XV της προτεινόμενης οδηγίας

7.10. Νέο παράρτημα XVI της προτεινόμενης οδηγίας (Διασφάλιση ποιότητας προϊόντων για εκπομπές καυσαερίων)

7.11. Νέο παράρτημα XVII της προτεινόμενης οδηγίας (Αξιολόγηση της συμμόρφωσης της παραγωγής για τις εκπομπές καυσαερίων)

7.12. Νέο άρθρο 2 (Ανθεκτικότητα)

7.13. Νέο άρθρο 3 (Μεταφορά στο εθνικό δίκαιο)

7.14. Νέα άρθρα 4 & 5 (Έναρξη ισχύος, διεύθυνση)

ΟΔΗΓΙΑΣ

ΠΑΡΑΡΤΗΜΑ

ΔΕΛΤΙΟ ΑΞΙΟΛΟΓΗΣΗΣ ΤΟΥ ΑΝΤΙΚΤΥΠΟΥ

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

Η οδηγία 94/25/EΚ αποτελεί μια οδηγία νέας προσέγγισης με αντικείμενο το σχεδιασμό και την κατασκευή σκαφών αναψυχής. Τέθηκε σε πλήρη εφαρμογή τον Ιούνιο του 1998, μετά από τετραετή μεταβατική περίοδο.

Σκοπός της προτεινόμενης τροποποίησης της οδηγίας είναι να συμπεριλάβει εναρμονισμένες διατάξεις για τις εκπομπές καυσαερίων και θορύβου από μηχανές που προορίζονται να εγκατασταθούν σε σκάφη αναψυχής.

Η προτεινόμενη οδηγία προβλέπει όρια για:

- τις εκπομπές μονοξειδίου του άνθρακα, υδρογονανθράκων, οξειδίων του αζώτου και συγκεκριμένων ρυπογόνων σωματιδίων, με διαφορετικά όρια ανάλογα με την ονομαστική ισχύ της μηχανής, για τις δίχρονες μηχανές ανάφλεξης με σπινθήρα, τις τετράχρονες μηχανές ανάφλεξης με σπινθήρα και τις μηχανές ανάφλεξης με συμπίεση.

- τις εκπομπές θορύβου για το σύστημα σκάφους/μηχανής, ανάλογα με την ονομαστική ισχύ και τον τύπο της μηχανής και την εγκατάστασή της (π.χ. εσωλέμβιες/εσω-εξωλέμβιες, εξωλέμβιες μηχανές, ατομικά σκάφη, εγκαταστάσεις μιας ή περισσότερων μηχανών).

Οι εξελίξεις που οδήγησαν την Επιτροπή να εξετάσει την ενσωμάτωση περιβαλλοντικών θεμάτων στην οδηγία 94/25/ΕΚ είναι οι εξής:

- Η έγκριση του διατάγματος περί ναυτιλίας στη λίμνη της Κωνσταντίας (Bodensee-Schifffahrtsordnung). Η Γερμανία, η Ελβετία και η Αυστρία, οι τρεις χώρες που βρέχονται από τη λίμνη της Κωνσταντίας, επιχειρούν να ρυθμίσουν κάθε ζήτημα που αφορά τη λίμνη σε διεθνές επίπεδο. Στα τέλη της δεκαετίας του '80, θεσπίστηκαν κανόνες για τις εκπομπές καυσαερίων και θορύβου από τις μηχανές σκαφών αναψυχής. Οι εν λόγω κανόνες οριστικοποιήθηκαν το 1992 και τέθηκαν σε εφαρμογή το 1993 με το στάδιο 1 και το 1996 με το στάδιο 2.

- Η κοινοποίηση της πρόθεσης της σουηδικής κυβέρνησης να θεσπίσει εθνική νομοθεσία η οποία θα διέπει τις εκπομπές καυσαερίων και θορύβου από μηχανές σκαφών αναψυχής (1996). Η θέσπιση της εν λόγω νομοθεσίας, η οποία προβλεπόταν να τεθεί σε εφαρμογή την 1η Ιανουαρίου 1999, έχει ανασταλεί έως ότου υπάρξει εναρμονισμένη νομοθεσία σε επίπεδο ΕΕ.

- Η κοινοποίηση, το 1997, της προτεινόμενης νομοθεσίας περί εκπομπών εκ μέρους του ομόσπονδου κρατιδίου του Βρανδεμβούργου για την εφαρμογή ορίων για τις εκπομπές καυσαερίων και θορύβου.

Άλλα κράτη μέλη προτίθενται να προβούν σε παρόμοιες ενέργειες.

Η νομοθετική πρόταση της Σουηδίας για τις εκπομπές, όπως κοινοποιήθηκε στην Επιτροπή, οδήγησε στην υποβολή επίσημων παρατηρήσεων ή λεπτομερών γνωμοδοτήσεων εκ μέρους κρατών μελών. Από την πλειονότητα των σχολίων που διατυπώθηκαν, διαπιστώθηκε η γενική αποδοχή της έννοιας των ορίων των εκπομπών καυσαερίων και θορύβου για τα σκάφη αναψυχής και τις μηχανές τους. Ταυτόχρονα, η βιομηχανία και ορισμένα κράτη μέλη εξέφρασαν τις ανησυχίες τους ότι οι προτάσεις, εάν εφαρμοστούν σε εθνικό επίπεδο, ενδέχεται να αποτελέσουν εμπόδιο στην ελεύθερη κυκλοφορία εμπορευμάτων.

Προκειμένου να αποφευχθεί ο κίνδυνος κατακερματισμού της εσωτερικής αγοράς λόγω διαφορετικών εθνικών νόμων περί εκπομπών, τα κράτη μέλη, η βιομηχανία, οι χρήστες και εκπρόσωποι διεθνών οργανώσεων επιχειρήσεων ζήτησαν από την Επιτροπή να λάβει μέτρα για την εναρμόνιση των ορίων εκπομπών σε επίπεδο ΕΕ και, με τον τρόπο αυτό, να εξασφαλίσει ένα δίκαιο και βιώσιμο πλαίσιο εμπορίας για την πώληση μηχανών σκαφών σε όλη την Ευρώπη.

2. Αιτιολογηση τησ προτασησ

2.1. Ιστορικό

Το περιβάλλον και η βιομηχανία είναι στυλοβάτες για την επίτευξη της βιώσιμης ανάπτυξης, και η αυξανόμενη αλληλοσυσχέτιση αυτών θα είναι επωφελής για την προστασία του περιβάλλοντος, την ανταγωνιστικότητα, την καινοτομία και την απασχόληση.

Για τη μεγαλύτερη δυνατή συμπληρωματικότητα και αμοιβαία υποστήριξη μεταξύ περιβαλλοντικής και βιομηχανικής πολιτικής, θα πρέπει να καθοριστούν και να ενταχθούν σε ένα πλαίσιο συστηματικής αξιολόγησης κάθε είδους επιβαρύνσεις και οφέλη από τα διάφορα εργαλεία άσκησης πολιτικής. Το άρθρο 174 της συνθήκης ΕΚ ασχολείται με το συγκεκριμένο θέμα και αναφέρει ότι, εκπονώντας μια πολιτική για το περιβάλλον, η Κοινότητα πρέπει να λαμβάνει υπόψη τυχόν οφέλη και επιβαρύνσεις από την ανάληψη ή την μη ανάληψη δράσης, καθώς και την οικονομική και κοινωνική ανάπτυξη της Κοινότητας συνολικά. Στο ίδιο πνεύμα, τα άρθρα 2 και 6 υποδηλώνουν ότι ο οικολογικός, οικονομικός και κοινωνικός προβληματισμός πρέπει να λαμβάνονται υπόψη για τη θέσπιση μέτρων που θα αποσκοπούν στη δημιουργία όρων αναγκαίων για την ανταγωνιστικότητα της βιομηχανίας, σε εφαρμογή του άρθρου 157 ΕΚ.

Η διαδικασία ενσωμάτωσης περιβαλλοντικών θεμάτων και της βιώσιμης ανάπτυξης σε άλλες πολιτικές της Κοινότητας άρχισε στο Ευρωπαϊκό Συμβούλιο του Κάρντιφ (Ιούνιος 1998) όπου όλοι οι σχετικοί σχηματισμοί του Συμβουλίου κλήθηκαν να αναπτύξουν στρατηγικές ενσωμάτωσης. Στο πλαίσιο αυτό, το Συμβούλιο Βιομηχανίας της 9ης Νοεμβρίου 1999 ενέκρινε έκθεση με τίτλο "Ολοκληρωμένη βιώσιμη ανάπτυξη και βιομηχανική πολιτική", την οποία υπέβαλε στο Ευρωπαϊκό Συμβούλιο του Ελσίνκι. Η εν λόγω έκθεση χαρακτηρίζει την ελαχιστοποίηση της ρύπανσης, των αποβλήτων, των περιβαλλοντικών κινδύνων για την υγεία και άλλων επιβαρύνσεων, ως έναν από τους κύριους στόχους της βιώσιμης βιομηχανικής ανάπτυξης.

2.2. Οικονομική, επιστημονική και τεχνική βάση της πρότασης

Η αγορά των σκαφών αναψυχής στην Ευρώπη:

Σύμφωνα με τα στατιστικά στοιχεία του 1997 του Διεθνούς Συμβουλίου της Ένωσης Ναυτιλιακών Βιομηχανιών (ICOMIA - International Council of Marine Industries Association), στην Ευρωπαϊκή Ένωση αναλογεί το 33 % της παγκόσμιας παραγωγής σκαφών αναψυχής (ΗΠΑ 47 %). Εάν συνυπολογιστούν τα κράτη που δεν είναι μέλη της ΕΕ, η συνολική ευρωπαϊκή παραγωγή φθάνει το 36 %.

Αριθμός και πωλήσεις σκαφών στην Ευρώπη

Το Διεθνές Συμβούλιο της Ένωσης Ναυτιλιακών Βιομηχανιών εκτιμά ότι ο συνολικός αριθμός των σκαφών στις χώρες ΕΕ/ΕΟΧ, συμπεριλαμβανομένης της Ελβετίας, ήταν το 1998:

Ιστιοφόρα: // 821 506

Μηχανοκίνητα: // 3 628 000

Φουσκωτά: // 170 000

(που δεν περιλαμβάνονται στα μηχανοκίνητα)

Ατομικά σκάφη: // 10 700

Σύνολο: // 4 619 506

Σύμφωνα με τα στοιχεία αυτά, αντιστοιχεί ένα σκάφος για κάθε 70 Ευρωπαίους πολίτες. Όπως διαπιστώνεται από τον πίνακα, η πλειονότητα των σκαφών αναψυχής στην Ευρώπη είναι μηχανοκίνητα.

Μερίδιο των ατομικών σκαφών στην αγορά σκαφών αναψυχής

Το 1998, πωλήθηκαν στην Ευρώπη 11 000 εξωλέμβιες και εσω-εξωλέμβιες μηχανές με ισχύ παρόμοια με εκείνη των ατομικών σκαφών, ενώ ο αριθμός των ατομικών σκαφών που πωλήθηκαν κατά την ίδια περίοδο ήταν λίγο μικρότερος. Αν εξαιρεθεί η Σκανδιναβία, οι πωλήσεις ατομικών σκαφών στα άλλα κράτη μέλη υπερβαίνουν τις πωλήσεις εξωλέμβιων και εσω-εξωλέμβιων μηχανών ίδιας ισχύος. Ο τομέας των ατομικών σκαφών έχει σημαντική συνεισφορά στη συνολική βιομηχανία σκαφών αναψυχής.

Ετήσιος κύκλος εργασιών του κλάδου των ατομικών σκαφών στην ΕΕ - 1998

(Όλα τα ποσά είναι κατ' εκτίμηση σε ευρώ και χωρίς ΦΠΑ)

>ΘΕΣΗ ΠIΝΑΚΑ>

(Πηγή: ICOMIA)

Ο πίνακας που ακολουθεί παρουσιάζει τα είδη και τον αριθμό των μηχανών που πωλούνται στην Ευρώπη. Οι περισσότερες από τις μηχανές είναι εξωλέμβιες, και ακολουθούν οι εσωλέμβιες μηχανές ανάφλεξης με συμπίεση. Οι εσωλέμβιες μηχανές ανάφλεξης με σπινθήρα κατέχουν πολύ περιορισμένο μερίδιο της αγοράς.

Πωλήσεις μηχανών στην Ευρώπη το 1998 (σε μονάδες)

Εξωλέμβιες μηχανές // 196 700

Εσωλέμβιες ανάφλεξης με συμπίεση // 26 000

Εσωλέμβιες ανάφλεξης με σπινθήρα // 4 916

Ατομικά σκάφη // 10 700

(Πηγή: ICOMIA)

Εκπομπές καυσαερίων και σχετικά στοιχεία καυσαερίων

Στον τομέα των μηχανών ανάφλεξης με σπινθήρα για τα μη οδικά κινητά μηχανήματα οι πιο σημαντικοί ρύποι είναι οι υδρογονάνθρακες και τα οξείδια του αζώτου που αποτελούν πρόδρομες ουσίες για τη δημιουργία όζοντος. Μακροπρόθεσμα, θα πρέπει να μελετηθούν οι εκπομπές σωματιδίων, ιδίως από δίχρονους κινητήρες, και ενδεχομένως συγκεκριμένοι τοξικοί υδρογονάνθρακες. Οι εν λόγω ρύποι δεν καλύπτονται από την προτεινόμενη τροποποίηση σε σχέση με τις μηχανές ανάφλεξης με σπινθήρα, αλλά μπορεί να εξεταστούν στο πλαίσιο μελλοντικών εργασιών, καθόσον πρέπει να πραγματοποιηθούν περαιτέρω επιστημονικές μελέτες προτού αιτιολογηθούν και προταθούν συγκεκριμένα μέτρα.

Τα στατιστικά δεδομένα για τη ρύπανση του αέρα επικεντρώνονται στην οδική κυκλοφορία και σε σταθερές πηγές. Για το λόγο αυτό παρατηρείται έλλειψη αξιόπιστων στοιχείων στις συνολικές εκπομπές από μη οδικά κινητά μηχανήματα. Κατά τις προπαρασκευαστικές εργασίες για την οδηγία 97/68/ΕΚ για τον έλεγχο των εκπομπών καυσαερίων από κινητήρες εσωτερικής καύσης που τοποθετούνται σε μη οδικά κινητά μηχανήματα, η Επιτροπή (ΓΔ Περιβάλλον) κατάρτισε μελέτη για την αξιολόγηση των εκπομπών και της σχετικής σημασίας διαφόρων κατηγοριών κινητήρων για μη οδικά οχήματα. Τα στοιχεία της παρούσας μελέτης είναι από τις αρχές της δεκαετίας του '90.

Σχετικά στοιχεία καυσαερίων

>ΘΕΣΗ ΠIΝΑΚΑ>

(Πηγή: Eυρωπαϊκή Επιτροπή ΓΔ ENV)

Μετά την ολοκλήρωση της μελέτης, εφαρμόστηκε η πρώτη φάση της οδηγίας 97/68/ΕΚ που οδήγησε σε μείωση των εκπομπών από μη οδικά κινητά μηχανήματα που είναι εφοδιασμένα με ντηζελοκινητήρες.

Όσον αφορά τα ελαφρά οδικά οχήματα, στις αρχές της δεκαετίας του '90 εφαρμόστηκε η τεχνολογία του τριοδικού καταλυτικού μετατροπέα, που είχε ως αποτέλεσμα τη σημαντική μείωση όλων των αέριων ρύπων. Τα πρότυπα έγιναν σταδιακά πιο αυστηρά και σήμερα ένα σύγχρονο ελαφρύ όχημα εκπέμπει λιγότερο από 10 % των ρύπων ενός οχήματος στα τέλη της δεκαετίας του '80. Παρόμοιες εξελίξεις είχαμε και για τα βαρέα οχήματα, παρ' όλο που τα αποτελέσματα δεν ήταν το ίδιο εντυπωσιακά όπως με τα ελαφρά οχήματα.

Περιβαλλοντικές ανάγκες

Ορισμένα αποτελέσματα του προγράμματος Auto-Oil II σχετικά με τον τομέα των οδικών μεταφορών παρουσιάζουν επίσης ενδιαφέρον για την αξιολόγηση μελλοντικών προτύπων εκπομπών από μη οδικά μηχανήματα. Στόχος του προγράμματος αυτού ήταν η χάραξη αποτελεσματικών σε σχέση με το κόστος στρατηγικών που θα ανταποκρίνονται στα διαφορετικά πρότυπα ποιότητας του αέρα και σε άλλα προγράμματα για την ατμοσφαιρική μόλυνση στην ΕΕ.

Μοντέλο της αποκαλούμενης βασικής παραδοχής προβλέπει σημαντικές μειώσεις των εκπομπών για όλους τους "συμβατικούς" ρύπους έως το έτος 2010. Οι μειώσεις αυτές, που θα είναι μεγαλύτερες το 2020, θα συνεπάγονται σημαντική βελτίωση της ποιότητας του αέρα, αλλά δεν επαρκούν σε όλες τις περιπτώσεις για να επιτευχθούν οι προαναφερθέντες ποιοτικοί στόχοι για τον ατμοσφαιρικό αέρα.

Συγκεκριμένα, παρά τις βελτιώσεις σε περιφερειακή κλίμακα των μεγεθών του τροποσφαιρικού όζοντος που μπορούν να αναμένονται, η Κοινότητα πόρρω θα απέχει από τον στόχο που έχει θέσει να μην καταστρατηγηθούν σε περιφερειακή κλίμακα τα κρίσιμα μεγέθη. Οι υπόλοιπες κύριες προκλήσεις για την ποιότητα του ατμοσφαιρικού αέρα θα είναι η «κάλυψη του χάσματος» μεταξύ των προβλεπομένων υπό την βασική παραδοχή του Auto-Oil II εκπομπών και των προτεινόμενων εθνικών ανωτάτων ορίων εκπομπών για τα NOx και τους HC. Σε πολλά κράτη μέλη ενδέχεται να σημειωθεί το 2010 υπέρβαση των εθνικών ανωτάτων ορίων εκπομπών HC, που είναι ένας από τους κυριότερους ρύπους των μικρών μηχανών ανάφλεξης με σπινθήρα.

Ένας άλλος ρύπος που τονίζεται στο πρόγραμμα Auto-Oil II είναι οι εκπομπές σωματιδίων. Στην περίπτωση αυτή, δεν έχουν διευκρινιστεί όλες οι παράμετροι της σχέσης κόστους / αποτελέσματος, αλλά είναι προφανές ότι ο αριθμός των μικροσωματιδίων, καθώς και το περιεχόμενο των σωματιδίων μπορεί να έχουν μεγαλύτερη σημασία απ' όσο νομίζαμε. Κατά συνέπεια, αυτό το είδος ρύπων θα μας απασχολήσει στο μέλλον σε σχέση με τις μηχανές ανάφλεξης με σπινθήρα, και ιδίως τις δίχρονες μηχανές.

Εκπομπές καυσαερίων των σκαφών αναψυχής

Τα καυσαέρια που εκπέμπονται από τα σκάφη αναψυχής προκαλούν προβλήματα ρύπανσης τόσο του ατμοσφαιρικού αέρα όσο και της θάλασσας.

Οι εκπομπές των σκαφών αναψυχής είναι πολύ μικρές σε σύγκριση με το σύνολο των εκπομπών από τις 11 κύριες πηγές εκπομπών [1]. Για το CO είναι 0,34 %, για τους HC είναι 0,5 % και για τα NOx είναι 0,1 % του συνόλου των εκπομπών των κύριων πηγών εκπομπών. Ωστόσο, τα συνολικά αυτά στοιχεία μπορεί να είναι παραπλανητικά. Τα σκάφη αναψυχής συνήθως χρησιμοποιούνται όταν ο καιρός είναι καλός και κυρίως τα Σαββατοκύριακα. Το κύριο στοιχείο για την αξιολόγηση των επιδράσεών τους στο περιβάλλον είναι η φύση της χρήσης τους, ο αριθμός των μηχανοκίνητων σκαφών και η ευαισθησία του συγκεκριμένου υδάτινου περιβάλλοντος. Ιδίως τα καλοκαιρινά Σαββατοκύριακα, το μέγεθος των εκπομπών στις περιοχές με πολλά σκάφη δεν είναι αμελητέο. Επιπλέον, το καλοκαίρι είναι η πιο ευαίσθητη περίοδος αναπαραγωγής των αμφίβιων οργανισμών. Μελέτες που πραγματοποιήθηκαν για λογαριασμό του ομόσπονδου κρατιδίου της Βάδης-Βυρτεμβέργης (Γερμανία) και στη Σουηδία περιγράφουν τους κινδύνους που απειλούν τους υδάτινους οργανισμούς λόγω της τοξικότητας των καυσαερίων των δίχρονων βενζινοκίνητων μηχανών. Η σύγκριση μεταξύ των εκπομπών μιας δίχρονης μηχανής ανάφλεξης με σπινθήρα και των εκπομπών ενός επιβατικού αυτοκινήτου μας δίνει μια ιδέα των περιβαλλοντικών επιπτώσεων από μία μόνο μηχανή. Η λειτουργία μιας δίχρονης μηχανής ισχύος 20 kW με ανάφλεξη με σπινθήρα για πέντε ώρες συνεπάγεται περισσότερες εκπομπές που παράγουν όζον (HC+NOx) από ό,τι η μέση λειτουργία επιβατικού αυτοκινήτου - που ανταποκρίνεται στα όρια της ΕΕ του 1996 (91/441/EΚ) - για ένα έτος (15 000 km).

[1] CORINAIR 1994 τελική έκδοση, 10 Απριλίου 1997.

Ταξινόμηση των μηχανών

Οι εκπομπές καυσαερίων από σκάφη αναψυχής εξαρτώνται κυρίως από τα είδη της μηχανής και την ονομαστική ισχύ της.

Η πρόταση διακρίνει μεταξύ των εξής τριών ομάδων:

* Δίχρονες μηχανές ανάφλεξης με σπινθήρα

* Τετράχρονες μηχανές ανάφλεξης με σπινθήρα

* Μηχανές ανάφλεξης με συμπίεση

Τα τρία αυτά είδη μηχανών παρουσιάζουν εντελώς διαφορετικά χαρακτηριστικά εκπομπών. Επιπροσθέτως, διαφορετικοί τρόποι χρήσης των σκαφών θα οδηγήσουν σε διαφορετικά χαρακτηριστικά λειτουργίας. Για το λόγο αυτό κάθε τύπος μηχανής υποδιαιρέθηκε σε τάξεις ανάλογα με την ονομαστική ισχύ της μηχανής.

Δίχρονες μηχανές ανάφλεξης με σπινθήρα

Οι δίχρονες μηχανές ανάφλεξης με σπινθήρα χρησιμοποιούνται συνήθως ως εξωλέμβιες μηχανές με ονομαστική ισχύ που κυμαίνεται από 1,5 έως 200 kW. Τα πλεονεκτήματα των δίχρονων μηχανών είναι η σωστή σχέση μεταξύ βάρους και ισχύος της μηχανής, σε συνδυασμό με χαμηλή τιμή.

Οι δίχρονες βενζινοκίνητες μηχανές πάσχουν κατά κανόνα από υψηλές εκπομπές άκαυστων HC εξαιτίας μεγάλων απωλειών κατά τη διαδικασία απαγωγής των αερίων: συνήθως 25-40 % των καυσίμων που καταναλώνονται, εκπέμπονται ως άκαυστοι υδρογονάνθρακες. Επιπλέον οι μη ρυθμισμένες μηχανές λειτουργούν με πολύ πλούσια σε καύσιμο μίγματα, καθόσον αυτός είναι ευκολότερος τρόπος για να επιτευχθεί θερμική αξιοπιστία. Το αποτέλεσμα είναι υψηλές εκπομπές CO και περαιτέρω αύξηση των εκπομπών HC. Ένα άλλο πρόβλημα της δίχρονης μηχανής είναι η εκπομπή λαδιού λόγω της αρχής της "απώλειας λιπαντικού": το λάδι αναμειγνύεται με το καύσιμο και χρησιμοποιείται μια φορά μόνο, και στη συνέχεια εξέρχεται από την εξάτμιση (καμένο ή άκαυτο). Από την άλλη πλευρά, οι εκπομπές NOx είναι χαμηλές, εν μέρει λόγω του πλούσιου μίγματος, αλλά κυρίως εξαιτίας της μεγάλης εσωτερικής ανακύκλωσης αερίων εξάτμισης που είναι εγγενής στη συνήθη δίχρονη επεξεργασία.

Τετράχρονες μηχανές ανάφλεξης με σπινθήρα

Οι τετράχρονες μηχανές ανάφλεξης με σπινθήρα χρησιμοποιούνται τόσο ως εξωλέμβιες όσο και ως εσωλέμβιες μηχανές. Συνήθως είναι ακριβότερες και βαρύτερες σε σχέση με τις δίχρονες μηχανές ίδιας ονομαστικής ισχύος. Οι τετράχρονες μηχανές έχουν λιγότερους κραδασμούς σε σχέση με τις δίχρονες.

Οι εξωλέμβιες μηχανές έχουν συνήθως ονομαστική ισχύ από 2 έως 75 kW, αλλά στην αγορά υπάρχουν επίσης μηχανές με ισχύ έως 200 kW. Οι εσωλέμβιες μηχανές έχουν ονομαστική ισχύ έως 400 kW.

Η απόδοση του καυσίμου στις τετράχρονες μηχανές είναι πολύ καλύτερη σε σχέση με τις δίχρονες μηχανές. Επίσης, οι τετράχρονες μηχανές έχουν χαμηλότερες εκπομπές υδρογονανθράκων και μονοξειδίου του άνθρακος. Οι εκπομπές υδρογονάνθρακα είναι μόνο 5-10 % των αντίστοιχων εκπομπών των δίχρονων μηχανών.

Μηχανές ανάφλεξης με συμπίεση

Οι μηχανές ανάφλεξης με συμπίεση χρησιμοποιούνται συνήθως ως εσωλέμβιες μηχανές με ονομαστική ισχύ από 5 έως 500 kW. Οι μηχανές ανάφλεξης με συμπίεση χρησιμοποιούνται σε εσωλέμβιες και εσω-εξωλέμβιες εφαρμογές.

Εξαιτίας της υψηλής θερμοκρασίας καύσης, τα οξείδια του αζώτου (NOx) αποτελούν τα πλέον ανησυχητικά στοιχεία των εκπομπών. Οι εκπομπές μονοξειδίου του άνθρακα και υδρογονανθράκων κυμαίνονται σε χαμηλότερα επίπεδα σε σύγκριση με τις μηχανές ανάφλεξης με σπινθήρα. Λόγω του ιδιαίτερα περίπλοκου χαρακτήρα της διαδικασίας καύσης, σχηματίζονται περισσότερα σωματίδια (αιθάλη) σε σχέση με τις μηχανές ανάφλεξης με σπινθήρα.

Εκπομπές θορύβου

Πολλοί Ευρωπαίοι θεωρούν τον περιβαλλοντικό θόρυβο που προκαλείται από τις μεταφορές, τη βιομηχανία και ψυχαγωγικές δραστηριότητες ως το κύριο τοπικό περιβαλλοντικό τους πρόβλημα. Εκτιμάται ότι περίπου το 20 % των κατοίκων της Δυτικής Ευρώπης δέχονται στάθμες θορύβου τις οποίες οι επιστήμονες και οι εμπειρογνώμονες σε θέματα υγείας θεωρούν απαράδεκτες, δεδομένου ότι τα περισσότερα άτομα ενοχλούνται, διαταράσσεται σοβαρά ο ύπνος, ενώ εκφράζονται φόβοι επιπτώσεων στο καρδιαγγειακό και ψυχοσωματικό σύστημα. Το διαρκώς ανερχόμενο πλήθος παραπόνων από το κοινό όσον αφορά τον θόρυβο αποτελεί απόδειξη της αυξανόμενης ανησυχίας των πολιτών. Για παράδειγμα, έρευνα για το περιβάλλον στο Ευρωβαρόμετρο το 1995 έδειξε ότι ο θόρυβος αποτελεί τον πέμπτο σημαντικότερο τομέα παραπόνων σχετικά με το τοπικό περιβάλλον (μετά τις μεταφορές, την ατμοσφαιρική ρύπανση, το τοπίο και τα απορρίμματα), αλλά είναι το μόνο θέμα για το οποίο τα παράπονα του κοινού αυξάνονται από το 1992.

Γενική ενόχληση

Μια σοβαρή επίπτωση του περιβαλλοντικού θορύβου είναι ότι απλώς ενοχλεί τον άνθρωπο. Η αίσθηση όχλησης προκύπτει όχι μόνο από τη διαταραχή του ύπνου και την παρεμπόδιση της επικοινωνίας, αλλά και από λιγότερο σαφώς καθοριζόμενα αισθήματα όχλησης και επίδρασης κατά τη διάρκεια κάθε είδους δραστηριοτήτων, καθώς και κατά τη διάρκεια περιόδων ανάπαυσης. Οι περιοχές αναψυχής με χαμηλά επίπεδα θορύβου αποτελούν επομένως ένα σημαντικό αλλά σπάνιο φυσικό πόρο που πρέπει να προστατευθεί. Επειδή τα μηχανοκίνητα σκάφη χρησιμοποιούνται συνήθως σε περιοχές αναψυχής, όπου η ηρεμία και η ησυχία έχουν ιδιαίτερη σημασία, η χρήση αυτή των σκαφών συχνά προκαλεί όχληση λόγω του θορύβου. Ο θόρυβος μπορεί επίσης να ενοχλεί την ευαίσθητη πανίδα σε περιοχές που υπό κανονικές συνθήκες παραμένουν ανενόχλητες.

Εκπομπές θορύβου από ατομικά σκάφη

Τα ατομικά σκάφη παράγουν ήχους υψηλής στάθμης σε ορισμένους ελιγμούς και ποικίλα κυματοειδή επίπεδα θορύβου σε άλλους, που στο σύνολό τους προκαλούν μεγάλο εκνευρισμό και όχληση στους ανθρώπους. Οι συνέπειες για την άγρια πανίδα μπορεί να είναι ακόμη δυσμενέστερες. Στο μέγεθος του προβλήματος συμβάλλουν, αφενός, η ταχύτητα και, αφετέρου, η πρακτική της υπερπήδησης κυμάτων και απόνερων που επιτρέπει στα ατομικά σκάφη τη μια στιγμή να είναι έξω από το νερό και την άλλη μέσα, παράγοντας έτσι εντελώς διαφορετικά επίπεδα και χαρακτηριστικά ήχου. Το τελικό αποτέλεσμα είναι ακόμα περισσότερο δυσάρεστο στο ανθρώπινο αυτί απ' ό,τι μια σταθερή στάθμη ήχου.

Οι επιπτώσεις των εκπομπών θορύβου από ατομικά σκάφη στην άγρια πανίδα

Ένα "θεματολογικό δελτίο" που εξέδωσε το Τμήμα Πολιτικής για τη Διατήρηση της Φύσης της Ένωσης για τα Εθνικά Πάρκα και τη Διατήρηση της Φύσης (NPCA) των ΗΠΑ ανέφερε ότι τα ατομικά σκάφη είναι ιδιαίτερα ενοχλητικά για την άγρια πανίδα εξαιτίας της υψηλής τους ταχύτητας, των απρόβλεπτων ελιγμών και του υπερβολικού θορύβου. Χάρη στο μέγεθος και τις δυνατότητες ελιγμών τους, τα ατομικά σκάφη είναι σε θέση να εισέρχονται σε απομακρυσμένες περιοχές ρηχών υδάτων που χρησιμοποιούνται συχνά από τα ψάρια και τα άγρια ζώα ως καταφύγια και τόποι αναπαραγωγής.

Σε επίσημη μελέτη για τα ατομικά σκάφη του Ωκεανογραφικού Ινστιτούτου Woods Hole, που πραγματοποιήθηκε στα νησιά San Juan (πολιτεία Washington), περιγράφεται ότι τα ατομικά σκάφη, που δεν εκπέμπουν ήχους χαμηλής συχνότητας μακράς εμβέλειας, δεν προειδοποιούν τα πτηνά ή τα θηλαστικά που βρίσκονται στην επιφάνεια για τον κίνδυνο που πλησιάζει παρά μόνο όταν ευρίσκονται σχεδόν επάνω τους, κατάσταση που προκαλεί αντιδράσεις πανικού. Οι ήχοι υψηλής συχνότητας που παράγουν τα ατομικά σκάφη στον αέρα και στο νερό τρομάζουν και τα πουλιά. Επιστήμονες στο New Jersey (ΗΠΑ) παρατήρησαν τους ψαραετούς και τα ψαρόνια να πετούν μακριά από τις φωλιές τους όταν πλησίαζαν ατομικά σκάφη και να αφήνουν τα αυγά τους ευάλωτα στα αρπακτικά.

2.3. Στόχοι της προτεινόμενης οδηγίας

Οι στόχοι της προτεινόμενης τροποποίησης είναι:

- Να συμβάλει στην ομαλή λειτουργία της εσωτερικής αγοράς.

- Να προωθήσει την εναρμόνιση της κοινοτικής νομοθεσίας για τη ρύθμιση των εκπομπών καυσαερίων και θορύβου από τις μηχανές των σκαφών αναψυχής και να αποφευχθούν ο κατακερματισμός της αγοράς και πιθανά εμπόδια στο εμπόριο.

- Να προστατευθεί η υγεία του ανθρώπου, η ευημερία των πολιτών και το περιβάλλον με τη μείωση των εκπομπών καυσαερίων και θορύβου βενζινοκίνητων και πετρελαιοκίνητων μηχανών που προορίζονται για τα σκάφη αναψυχής και τα ατομικά σκάφη.

3. Αναγκη για δραση σε κοινοτικο επιπεδο - επικουρικοτητα

3.1. Ποιοι είναι οι στόχοι του προτεινόμενου μέτρου σε σχέση με τις υποχρεώσεις της Κοινότητας

Η προτεινόμενη τροποποίηση έχει ως στόχο να εξασφαλίσει την ελεύθερη κυκλοφορία των προϊόντων εντός της Κοινότητας και να προστατεύσει την υγεία και την ευημερία των πολιτών και το περιβάλλον. Οι διαφορές μεταξύ των εθνικών νομοθεσιών όσον αφορά τον έλεγχο των εκπομπών καυσαερίων και θορύβου των μηχανών σκαφών αναψυχής μπορούν να οδηγήσουν στη δημιουργία εμποδίων για το εμπόριο και να καταστρατηγήσουν την ελεύθερη κυκλοφορία προϊόντων, τομέας που ανήκει στην αποκλειστική αρμοδιότητα της Επιτροπής.

Για την επίτευξη του στόχου της ελεύθερης κυκλοφορίας χρειάζεται η καθιέρωση βασικών απαιτήσεων, καθώς και μιας δέσμης απαιτήσεων για την αξιολόγηση της συμμόρφωσης.

Επιπλέον, η κοινοτική νομοθεσία θα εξασφαλίσει μια εναρμονισμένη προσέγγιση στην ΕΕ όσον αφορά τις βασικές απαιτήσεις για την κατασκευή των ατομικών σκαφών.

3.2. Το προτεινόμενο μέτρο αποτελεί αποκλειστική αρμοδιότητα της Κοινότητας ή είναι συναρμόδια τα κράτη μέλη

Τα κράτη μέλη είναι συναρμόδια.

3.3. Ποια είναι η κοινοτική διάσταση του προβλήματος; Τι ισχύει μέχρι σήμερα

Ο πίνακας που ακολουθεί παρουσιάζει τις εκπομπές καυσαερίων των σκαφών αναψυχής στην ΕΕ κατά το 1998 (στοιχεία αναφοράς) και τα μελλοντικά στοιχεία για τις δίχρονες και τετράχρονες μηχανές ανάφλεξης με σπινθήρα και ανάφλεξης με συμπίεση που θα επιτευχθούν αφού εφαρμοστεί πλήρως η προτεινόμενη νομοθεσία για τις εκπομπές (εκπομπές μετά την εφαρμογή της νομοθεσίας):

>ΘΕΣΗ ΠIΝΑΚΑ>

(Πηγή: ICOMIA)

Οι νομοθετικές πρωτοβουλίες για τη ρύθμιση των εκπομπών καυσαερίων και θορύβου που έχουν ήδη αναληφθεί ή έχουν θεσπιστεί σε εθνικό επίπεδο είναι οι εξής:

- Ο κανονισμός για τη λίμνη της Κωνσταντίας (Στάδιο 1) που τέθηκε σε ισχύ την 1η Ιανουαρίου 1993.

- Ο κανονισμός για τη λίμνη της Κωνσταντίας (Στάδιο 2) που τέθηκε σε ισχύ την 1η Ιανουαρίου 1996.

- Ο κανονισμός του Ομόσπονδου Κρατιδίου του Βρανδεμβούργου, που κοινοποιήθηκε στην Επιτροπή το 1997 και το οποίο θα να τεθεί σε ισχύ τον Ιανουάριο του 2003.

- Η σουηδική νομοθεσία, που κοινοποιήθηκε στην Επιτροπή το 1996 και η εφαρμογή της οποίας έχει ανασταλεί έως ότου θεσπιστεί η κοινοτική νομοθεσία.

3.4. Ποια είναι η πλέον αποτελεσματική λύση σε σχέση με τα μέσα των κρατών μελών και της Κοινότητας

Μόνο η θέσπιση οδηγίας που θα εναρμονίζει τις απαιτήσεις για τις εκπομπές καυσαερίων και θορύβου πρόκειται να εξασφαλίσει την ομαλή λειτουργία της εσωτερικής αγοράς και να συμβάλει στη μείωση των εκπομπών καυσαερίων και θορύβου που επηρεάζουν το περιβάλλον και την υγεία των πολιτών.

3.5. Ποια προστιθέμενη αξία προσφέρει το προτεινόμενο μέτρο στην Κοινότητα

3.5.1. Οφέλη για τη βιομηχανία μηχανών σκαφών αναψυχής και τη ναυτιλιακή βιομηχανία

Οι κατασκευαστές συμμερίζονται την ανάγκη για "καθαρές μηχανές" και νομικά δεσμευτικές ρυθμίσεις για τις εκπομπές σκαφών αναψυχής σε όλη την ΕΕ. Οι κατασκευαστές είχαν από μακρού ταχθεί υπέρ της εναρμόνισης των ορίων εκπομπών μέσω οδηγίας της Κοινότητας, καθόσον η βιομηχανία μηχανών σκαφών αναψυχής είναι σχετικά μικρή και δεν έχει τις δυνατότητες να κατασκευάζει μηχανές που θα ανταποκρίνονται σε διαφορετικά πρότυπα εκπομπών στα διάφορα κράτη μέλη της ΕΕ.

Ο κλάδος επισήμανε για παράδειγμα ότι, όταν θεσπίστηκαν τα όρια για τη λίμνη της Κωνσταντίας, η ναυτιλιακή βιομηχανία στη λίμνη σημείωσε πτώση του κύκλου εργασιών κατά 60 % περίπου. Το φαινόμενο αυτό μπορεί να επαναληφθεί εάν θεσπιστεί παρόμοια νομοθεσία σε εθνικό επίπεδο.

3.5.2. Οφέλη για το περιβάλλον

Κάθε μείωση των εκπομπών των σκαφών αναψυχής θα είναι επωφελής για την φύση και την ποιότητα ζωής. Οι ποσοστιαίες μειώσεις των εκπομπών CO, HC, NOx και σωματιδίων αναφέρονται στην παράγραφο 3.3 ανωτέρω. Οι συνολικές αυτές μειώσεις παρουσιάζονται στη γραφική παράσταση που ακολουθεί για όλες τις εκπομπές μηχανών σκαφών αναψυχής:

>ΑΝΑΦΟΡΑ ΣΕ ΓΡΑΦΗΚΟ>

3.6. Κόστος της προτεινόμενης οδηγίας

Η εισαγωγή απαιτήσεων σχετικά με τις εκπομπές καυσαερίων και θορύβου συνεπάγεται κόστος που είναι συνάρτηση των νέων οριακών τιμών, του χρονικού πλαισίου για την εισαγωγή και των διαδικασιών αξιολόγησης της συμμόρφωσης που προβλέπονται.

Οι κατασκευαστές εξωλέμβιων μηχανών έχουν, κατά μέσο όρο, 24 οικογένειες μηχανών στα προγράμματά τους με ισχύ από 1,5 kW έως 220 kW για να καλύπτουν την αγορά σκαφών αναψυχής και εμπορικών σκαφών. Οι κατασκευαστές ατομικών σκαφών έχουν τρεις οικογένειες μηχανών στα προγράμματά τους. Πρόκειται κυρίως για δίχρονες μηχανές που πρέπει να αντικατασταθούν - και αντικαθίστανται - από νέα τετράχρονα μοντέλα ή δίχρονα μοντέλα άμεσης έγχυσης. Η μετατροπή από δίχρονες μηχανές σε τετράχρονες μηχανές συνεπάγεται προηγούμενες επενδύσεις σε εργαλειομηχανές, καθόσον η κατασκευή τετράχρονων μηχανών είναι εντελώς διαφορετική από εκείνη των δίχρονων. Οι κατασκευαστές δίχρονων μηχανών παλαιάς τεχνολογίας που επιθυμούν να κατασκευάσουν δίχρονες μηχανές άμεσης έγχυσης πρέπει να αλλάξουν το προηγούμενο απλό καρμπιρατέρ με ελεγχόμενο από υπολογιστή σύστημα διαχείρισης καυσίμου/αέρα υψηλής πίεσης με εμβολοχιτώνια νέας σχεδίασης. Κατά μέσο όρο, το κόστος κάθε επιχείρησης για τη μετατροπή μιας οικογένειας μηχανών σε χαμηλής εκπομπής ανέρχεται σε 10 εκατ. ευρώ. Κατά συνέπεια, το συνολικό μέσος κόστος μιας επιχείρησης για τη μετατροπή όλων των οικογενειών μηχανών που παράγει μπορεί να ανέλθει σε 240 εκατ. ευρώ (24x10 εκατ.) για εξωλέμβιες μηχανές και 30 εκατ. ευρώ (3x10 εκατ.) για ατομικά σκάφη.

Επιπλέον, η βιομηχανία επισημαίνει ότι οι επιχειρήσεις δεν επιθυμούν να αυξήσουν την τιμή μονάδας στην αγορά περισσότερο από 2 ή 3 % ώστε να μην υπάρξουν επιπτώσεις στην αγορά.

Σήμερα, μία εξωλέμβια μηχανή σκάφους αναψυχής κοστίζει στην ανοικτή αγορά από 1 662 ευρώ για τις τετράχρονες μηχανές μικρής ισχύος έως 15 609 ευρώ για τις δίχρονες μηχανές μεγάλης ισχύος. Σύμφωνα με υπολογισμούς της IMEC, η εισαγωγή των απαιτήσεων της νέας τεχνολογίας συνεπάγεται μέση αύξηση του κόστους ανά μονάδα για τη βιομηχανία μηχανών σκαφών αναψυχής μεταξύ 13,3 και 30,6 % της λιανικής τιμής. Η εν λόγω αύξηση του κόστους θα κατανεμηθεί ωστόσο σταδιακά από τον παραγωγό σε περίοδο 10 ή περισσοτέρων ετών. Επίσης, οι μηχανές νέας τεχνολογίας θα μειώσουν το κόστος λειτουργίας για τον καταναλωτή λόγω της χαμηλότερης κατανάλωσης καυσίμων. Σύμφωνα με την IMEC, η κατανάλωση καυσίμου και λαδιού πρόκειται να βελτιωθεί (μειωθεί) έως 30 % με βάση τον κύκλο δοκιμών λειτουργίας Ε5.

Ο πίνακας για τον υπολογισμό κόστους / ωφέλειας για τις εξωλέμβιες μηχανές και τα ατομικά σκάφη (βλέπε 3.7 κατωτέρω) καταδεικνύει την εξοικονόμηση καυσίμων σε ευρώ. Η εξοικονόμηση καυσίμου υπολογίζεται βάσει της ωφέλιμης διάρκειας ζωής της μηχανής (10 έτη ή 350 ώρες για τις εξωλέμβιες μηχανές).

Όσον αφορά τις μηχανές ανάφλεξης με συμπίεση, η βιομηχανία υπολογίζει ότι η αύξηση του κόστους μονάδας ανά μοντέλο μηχανής θα διατηρηθεί μεταξύ 1 και 5 % της λιανικής τιμής. Συγκεκριμένα, προβλέπεται ότι οι περισσότεροι κατασκευαστές μηχανών δεν θα αυξήσουν τη λιανική τιμή περισσότερο από 2 ή 3 % ετησίως ώστε να μην υπάρξουν επιπτώσεις στην αγορά. Σ' αυτές τις αυξήσεις που προβλέπονται στη λιανική τιμή έχει συνεκτιμηθεί το κόστος αξιολόγησης της συμμόρφωσης για τις νέες απαιτήσεις όσον αφορά τις εκπομπές καυσαερίων και θορύβου.

Σύμφωνα με υπολογισμούς της βιομηχανίας, το ανώτατο κόστος αξιολόγησης της συμμόρφωσης για τις εκπομπές καυσαερίων ανά μοντέλο μηχανής ενδέχεται να είναι της τάξης των 5 000 ευρώ. Με ανώτατο όριο τα 24 μοντέλα, το συνολικό κόστος για τις μεγαλύτερες επιχειρήσεις θα είναι επομένως 120 000 ευρώ. Ωστόσο, το πραγματικό κόστος θα είναι μάλλον πολύ χαμηλότερο και, σε κάθε περίπτωση, θα κατανεμηθεί σε διάστημα αρκετών ετών.

Η αξιολόγηση της συμμόρφωσης για τις εκπομπές θορύβου θα είναι λίγο ακριβότερη ανά μοντέλο μηχανής σε σχέση με τις εκπομπές καυσαερίων. Υπολογίζεται ότι το ανώτατο κόστος ανά μοντέλο μηχανής μπορεί να είναι της τάξης των 15 000 ευρώ για τις εξωλέμβιες μηχανές και τα ατομικά σκάφη και 20 000 ευρώ για τις εσωλέμβιες / εσω-εξωλέμβιες μηχανές.

3.7. Αποδοτικότητα του κόστους (εκπομπές καυσαερίων)

Με βάση τα στοιχεία της IMEC, καταβλήθηκαν προσπάθειες για την εκτίμηση του κόστους και τη σχέση κόστους/αποτελέσματος ανά μηχανή. Ο πίνακας που ακολουθεί παρουσιάζει συνοπτικά τα αποτελέσματα για τις εξωλέμβιες μηχανές και τα ατομικά σκάφη (δηλαδή για το 85 % της ευρωπαϊκής αγοράς). Η σχέση κόστους/ωφέλειας για τις εξωλέμβιες μηχανές και τα ατομικά σκάφη υπολογίζεται για HC+NOx, καθόσον έτσι μπορούν να γίνουν συγκρίσεις με τον αντίκτυπο άλλων ρυθμίσεων για τις εκπομπές καυσαερίων (π.χ. εκτιμήσεις για τις εκπομπές HC από μοτοσικλέτες):

Υπολογισμός της σχέσης κόστους/ωφέλειας για τις εξωλέμβιες μηχανές και τα ατομικά σκάφη - με βάση τις σημερινές λιανικές τιμές

>ΘΕΣΗ ΠIΝΑΚΑ>

(Πηγή: ICOMIA)

Υπολογισμός κόστους/ωφέλειας για τις πετρελαιομηχανές - με βάση τις σημερινές λιανικές τιμές

>ΘΕΣΗ ΠIΝΑΚΑ>

(Πηγή: ICOMIA)

Η σχέση κόστους - ωφέλειας κυμαίνεται μεταξύ 381 και 1 494,9 ευρώ ανά τόνο για τις εξωλέμβιες μηχανές, μεταξύ 1 313,7 και 1 477,9 ευρώ ανά τόνο για τα ατομικά σκάφη και μεταξύ 2 246 και 8 116 ευρώ ανά τόνο για τις μηχανές ανάφλεξης με συμπίεση (ντίζελ). Τα στοιχεία αυτά μπορούν να συγκριθούν με εκτιμήσεις του οριακού κόστους για την μείωση των εκπομπών HC από στατικές πηγές (IIASA: "Οικονομικά αποδοτικός έλεγχος της οξίνισης και του τροποσφαιρικού όζοντος) [2] που κυμαίνεται από 550 έως 10 000 ευρώ/τόνο για τις διάφορες χώρες.

[2] Μελέτη που πραγματοποιήθηκε από τη ΓΔ ENV της Επιτροπής. Όλες οι εκθέσεις που κατάρτισε η IIASA διατίθενται στο Διαδίκτυο στη διεύθυνση: http://www.iiasa.ac.at/~rains.

3.8. Ποια μέτρα έχει στη διάθεσή της η Κοινότητα

Η οδηγία αποτελεί το κατάλληλο μέσο για να εξασφαλιστεί η ομαλή λειτουργία της εσωτερικής αγοράς, η ελεύθερη κυκλοφορία των προϊόντων και υψηλό επίπεδο προστασίας του περιβάλλοντος.

4. Συγκριση τησ προτεινομενησ οδηγιασ με αλλεσ νομοθεσιεσ που αφορουν τα σκαφη αναψυχησ

Νομοθεσία της Υπηρεσίας Περιβαλλοντικής Προστασίας των ΗΠΑ

Παρόμοια νομοθεσία ισχύει στις ΗΠΑ για τις εκπομπές καυσαερίων των εξωλέμβιων μηχανών με αντίστοιχα όρια με εκείνα της οδηγίας. Η Υπηρεσία Περιβαλλοντικής Προστασίας των ΗΠΑ (Environmental Protection Agency - ΕΡΑ) καταρτίζει σήμερα νομοθεσία για τις βενζινοκίνητες και πετρελαιοκίνητες εσωλέμβιες και εσω-εξωλέμβιες μηχανές σκαφών αναψυχής. Η διαδικασία διαβούλευσης για τις ρυθμίσεις της ΕΡΑ προβλέπεται να αρχίσει τα τέλη του 2000. Τα όρια δεν έχουν γίνει ακόμα γνωστά. H υπόθεση αυτή συζητείται σε διμερές επίπεδο στο πλαίσιο του διατλαντικού διαλόγου μεταξύ επιχειρήσεων, προκειμένου να επιτευχθεί εναρμόνιση μεταξύ των νομοθεσιών των ΗΠΑ και της ΕΕ.

Διάταγμα περί ναυτιλίας του Βρανδεμβούργου

Τα όρια για τις εκπομπές καυσαερίων που προβλέπει το διάταγμα περί ναυτιλίας του Βρανδεμβούργου είναι ανάλογα με εκείνα της προτεινόμενης οδηγίας. Οι σχετικές οριακές τιμές για τις εκπομπές θορύβου είναι σύμφωνες με εκείνες που προτείνονται από την οδηγία για μηχανές μέχρι 40 kW. Ωστόσο, για τις μεγαλύτερες μηχανές δεν έχουν προταθεί έως σήμερα υψηλότερες οριακές τιμές.

Νομοθεσία της Σουηδίας για τις μηχανές σκαφών αναψυχής

Οι οριακές τιμές για τις εκπομπές καυσαερίων και θορύβου της προτεινόμενης οδηγίας είναι παρόμοιες με εκείνες της σουηδικής νομοθεσίας για τις μηχανές σκαφών αναψυχής.

Bodensee-Schifffahrtsordnung Στάδιο ΙΙ

Οι οριακές τιμές για τις μηχανές ανάφλεξης με συμπίεση είναι παρόμοιες με τις αντίστοιχες της προτεινόμενης οδηγίας. Για τις τετράχρονες και τις δίχρονες μηχανές ανάφλεξης με σπινθήρα, οι τιμές του διατάγματος για τη ναυτιλία στη λίμνη της Κωνσταντίας είναι χαμηλότερες. Τα όρια για το θόρυβο είναι παρόμοια με εκείνα της προτεινόμενης οδηγίας.

5. Αποτελεσματα των διαβουλευσεων με τους εταιρους

Στα διάφορα στάδια προετοιμασίας της παρούσας πρότασης ζητήθηκε η γνώμη όλων των ενδιαφερόμενων μερών, δηλαδή των κρατών μελών, των μελών του ΕΟΧ, της βιομηχανίας, των χρηστών και της CEN. Η πρόταση εξετάστηκε διεξοδικά σε συνεδριάσεις και πρόσφατα διανεμήθηκε για γραπτά σχόλια. Η πλειονότητα των υποδείξεων, σχολίων και προτάσεων λήφθηκε υπόψη.

6. Επιλογη και αιτιολογηση της νομικης βασης

Η νομική βάση της προτεινόμενης οδηγίας είναι το άρθρο 95 της συνθήκης για τους ακόλουθους λόγους:

- Η εισαγωγή τεχνικών προτύπων για τις εκπομπές καυσαερίων και θορύβου των μηχανών που προορίζονται για σκάφη αναψυχής και για ατομικά σκάφη θα εξασφαλίσει την ορθή λειτουργία της εσωτερικής αγοράς και θα αποτρέψει τη δημιουργία τεχνικών εμποδίων στο εμπόριο.

- Η εναρμόνιση των απαιτήσεων για τις εκπομπές καυσαερίων και θορύβου σε κοινοτικό επίπεδο είναι αναγκαία για να αποφευχθεί ο κατακερματισμός της αγοράς. Η έλλειψη κοινοτικής νομοθεσίας μπορεί να οδηγήσει στη θέσπιση εθνικών νομοθεσιών, με αποτέλεσμα την αύξηση του κόστους παραγωγής για τη συμμόρφωση προς διαφορετικές απαιτήσεις.

7. Σχολια για τα επιμερους αρθρα της προτασης

7.1. Άρθρο 1 της τροποποιημένης οδηγίας (πεδίο εφαρμογής)

Το άρθρο 1 της οδηγίας 94/25/ΕΚ αντικαθίσταται από νέο άρθρο το οποίο:

- Προσδιορίζει όλα τα προϊόντα που υπάγονται στην προτεινόμενη οδηγία, συμπεριλαμβανομένων των ατομικών σκαφών, χωρισμένα σε τρεις υποτομείς που αντιστοιχούν στις απαιτήσεις για το σχεδιασμό και την κατασκευή, τις εκπομπές καυσαερίων και τις εκπομπές θορύβου.

- Ορίζει τα προϊόντα που αποκλείονται από το πεδίο εφαρμογής της προτεινόμενης οδηγίας, που χωρίζονται επίσης σε τρεις υποκατηγορίες.

- Περιλαμβάνει τους ορισμούς των προϊόντων που καλύπτονται από την προτεινόμενη οδηγία.

- Περιλαμβάνει τους ορισμούς του κατασκευαστή και του εντολοδόχου του, ώστε να διασαφηνίζεται ο ρόλος τους στο πλαίσιο της οδηγίας

7.2. Άρθρο 4 της τροποποιημένης οδηγίας (ελεύθερη κυκλοφορία προϊόντων)

Μία νέα παράγραφος 3α προστίθεται στο κείμενο του 1994 του άρθρου 4, προκειμένου να εξασφαλιστεί η ελεύθερη κυκλοφορία εσωλέμβιων και εσω-εξωλέμβιων μηχανών, όταν οι εν λόγω μηχανές συνοδεύονται από δήλωση του κατασκευαστή ή του εντολοδόχου του ότι το προϊόν ανταποκρίνεται στις απαιτήσεις όσον αφορά τις εκπομπές καυσαερίων που προβλέπονται στην προτεινόμενη οδηγία.

Η βασική αρχή είναι ότι οι εσωλέμβιες/εσω-εξωλέμβιες μηχανές μπορούν να λειτουργήσουν σωστά μόνο όταν τοποθετούνται μέσα στο σκάφος.

Η εν λόγω διάταξη είναι σύμφωνη με παρόμοια διάταξη της οδηγίας περί μηχανών (98/37/ΕΚ) η οποία προβλέπει ότι τα μηχανήματα που δεν μπορούν να λειτουργήσουν ανεξάρτητα και που προορίζονται να ενσωματωθούν σε μηχανή ή να συναρμολογηθούν με άλλες μηχανές δεν χρειάζεται να φέρουν τη σήμανση «CE».

Επιπλέον, υποστηρίζεται ότι οι κατασκευαστές εσωλέμβιων/εσω-εξωλέμβιων μηχανών παράγουν παρόμοιες, και ορισμένες φορές ίδιες μηχανές, για συστήματα που καλύπτονται τόσο από την οδηγία περί μηχανημάτων όσο και από την προτεινόμενη οδηγία και δεν μπορούν να είναι σίγουροι κατά τη διάρκεια της διαδικασίας παραγωγής σε ποιο σύστημα (μηχάνημα ή σκάφος) θα τοποθετηθούν τελικά οι μηχανές.

7.3. Νέο άρθρο 6α (Κανονιστική επιτροπή)

Όπως προβλέπεται στο νέο αυτό άρθρο της τροποποιημένης οδηγίας, η Ευρωπαϊκή Επιτροπή, επικουρούμενη από κανονιστική επιτροπή, έχει τη δυνατότητα - υπό το πρίσμα των τεχνολογικών εξελίξεων - να πραγματοποιεί κάθε αναγκαία τροποποίηση στο παράρτημα Ι.Β.2, που αφορά τα όρια εκπομπών καυσαερίων και συγκεκριμένους κύκλους δοκιμών λειτουργίας και καύσιμα που χρησιμοποιούνται για τις δοκιμές των εκπομπών καυσαερίων, καθώς και στο παράρτημα Ι.Γ.1 που αφορά τα όρια των εκπομπών θορύβου. Η δυνατότητα τροποποίησης της οδηγίας περιορίζεται στο εν λόγω τμήμα του παραρτήματος Ι που περιλαμβάνει μόνο τεχνικά ζητήματα και δεν μεταβάλλει το στόχο της πρότασης. Κάθε άλλη τροποποίηση της προτεινόμενης οδηγίας πραγματοποιείται με την τυπική διαδικασία τροποποίησης.

7.4. Άρθρο 7 της τροποποιημένης οδηγίας (ρήτρα διασφάλισης)

Η παράγραφος 1 του άρθρου 7 της οδηγίας 94/25/ΕΚ αντικαθίσταται από νέα παράγραφο ώστε να προβλέπεται ότι οι εσωλέμβιες/εσω-εξωλέμβιες μηχανές πρέπει να συνοδεύονται από δήλωση συμμόρφωσης του κατασκευαστή η οποία προβλέπεται στο παράρτημα XV.

7.5. Άρθρο 8 της τροποποιημένης οδηγίας (αξιολόγηση της συμμόρφωσης)

Το άρθρο 8 της οδηγίας 94/25/ΕΚ αντικαθίσταται από νέο άρθρο το οποίο:

- Επεκτείνει το πεδίο εφαρμογής των ενοτήτων αξιολόγησης της συμμόρφωσης που προβλέπονται στην απόφαση 93/465/ΕΚ, προκειμένου να δώσει στους κατασκευαστές σκαφών ευρύτερες δυνατότητες επιλογής ώστε να εξασφαλίζεται η συμμόρφωση με τις απαιτήσεις της προτεινόμενης οδηγίας για το σχεδιασμό και την κατασκευή.

- Καθορίζει το πεδίο των ενοτήτων αξιολόγησης που εφαρμόζονται σε σχέση με τις απαιτήσεις για τις εκπομπές καυσαερίων και θορύβου, λαμβάνοντας υπόψη την καταλληλότητα των ενοτήτων σε σχέση με το είδος του προϊόντος, τη φύση των κινδύνων και τη σημασία της παραγωγής.

- Ορίζει τις ενότητες αξιολόγησης της συμμόρφωσης που εφαρμόζονται για την πιστοποίηση της συμμόρφωσης ατομικών σκαφών με τις βασικές απαιτήσεις που αφορούν τη σχεδίαση και την κατασκευή.

- Προσδιορίζει τις υποχρεώσεις του ατόμου που διαθέτει τα προϊόντα στην αγορά σε περίπτωση απουσίας του κατασκευαστή ή του εντολοδόχου του.

7.5.1. Αξιολόγηση της συμμόρφωσης σε σχέση με τις εκπομπές καυσαερίων

Το άτομο που είναι υπεύθυνο για την εξασφάλιση της συμμόρφωσης με τις απαιτήσεις εκπομπών καυσαερίων είναι ο κατασκευαστής της μηχανής ή ο εντολοδόχος του. Οι προτεινόμενες διαδικασίες αξιολόγησης της συμμόρφωσης, όπως η εξέταση τύπου ΕΚ (ενότητα Β), συμπληρούμενη από την ενότητα Γ (συμμόρφωση τύπου), συμφωνούν με τις άλλες κοινοτικές νομοθετικές διατάξεις περί εκπομπών.

Αρκετά κράτη μέλη και η βιομηχανία ζήτησαν να συμπεριληφθεί ο εσωτερικός έλεγχος της παραγωγής και δοκιμές (ενότητα αξιολόγησης Αα). Ωστόσο, για να εξασφαλιστεί μία συνεκτική προσέγγιση με τα άλλα σχετικά μέτρα της Κοινότητας που ρυθμίζουν τις εκπομπές καυσαερίων (οδηγία 97/68/ΕΚ), το αίτημα αυτό δεν εγκρίθηκε. Εξαιρούνται μόνο οι μηχανές ανάφλεξης με συμπίεση που έχουν λάβει έγκριση τύπου σύμφωνα με την εν λόγω οδηγία και οι οποίες ικανοποιούν τα όρια εκπομπών της φάσης ΙΙ. Η προτεινόμενη διαδικασία αξιολόγησης της συμμόρφωσης για τις μηχανές αυτές είναι ο εσωτερικός έλεγχος της παραγωγής (ενότητα αξιολόγησης Α). Ο λόγος για την εξαίρεση αυτή είναι ότι ορισμένες από τις μηχανές που καλύπτει η πρόταση είναι ίδιες με εκείνες που καλύπτονται από την οδηγία 97/68/ΕΚ και ότι οι απαιτήσεις της φάσης ΙΙ της εν λόγω οδηγίας είναι αυστηρότερες από τις απαιτήσεις για τις εκπομπές που προβλέπονται στην προτεινόμενη οδηγία. Αφού ο κατασκευαστής της μηχανής έχει λάβει έγκριση τύπου για τις μηχανές, είναι λογικό να μην απαιτείται παρέμβαση τρίτου που να πιστοποιεί τη συμμόρφωση με τις απαιτήσεις της προτεινόμενης οδηγίας.

7.5.2. Αξιολόγηση της συμμόρφωσης σε σχέση με τις εκπομπές θορύβου

Όσον αφορά το τμήμα των εκπομπών θορύβου της προτεινόμενης οδηγίας, ισχύουν οι ακόλουθες απαιτήσεις:

- Για τα σκάφη με εξωλέμβιες μηχανές και τα ατομικά σκάφη, ο κατασκευαστής ή ο εγκατεστημένος στην Κοινότητα εντολοδόχος του οφείλει να πιστοποιεί ότι τα επίπεδα του ήχου συμφωνούν με τις διατάξεις της προτεινόμενης οδηγίας.

- Για τα σκάφη εσω-εξωλέμβιας και εσωλέμβιας μηχανής, ο κατασκευαστής του σκάφους ή ο εγκατεστημένος στην Κοινότητα εντολοδόχος του είναι υπεύθυνος για την τήρηση των ορίων και πιστοποιεί ότι τα επίπεδα του ήχου είναι σύμφωνα με τις διατάξεις της προτεινόμενης οδηγίας.

Η ευθύνη του κατασκευαστή του σκάφους για την πιστοποίηση των σκαφών που κινούνται με εσω-εξωλέμβια ή εσωλέμβια μηχανή βασίζεται στο γεγονός ότι ο σχεδιασμός και η κατασκευή του κλειστού χώρου της μηχανής του σκάφους και το σύστημα εξάτμισης αποτελούν τα κύρια μέσα για τον έλεγχο των χαρακτηριστικών των εκπομπών θορύβου μιας εσωλέμβιας μηχανής. Αυτό μπορεί να επιτευχθεί εφόσον εξασφαλιστεί ότι ο χώρος της μηχανής σφραγίζεται και μονώνεται σωστά, η εξάτμιση καταλήγει μέσα στο νερό και έχουν ενσωματωθεί στο σκάφος άλλα κατάλληλα στοιχεία.

Έννοια του σκάφους αναφοράς

Προκειμένου να μειωθεί το κόστος της αξιολόγησης συμμόρφωσης, ιδίως για τις ΜΜΕ, ο κλάδος πρότεινε τη χρησιμοποίηση της διαδικασίας του σκάφους αναφοράς, ως εναλλακτικής λύσης για την ενότητα Αα (εσωτερική παραγωγή και δοκιμές). Υποστηρίχθηκε ότι ο κατασκευαστής τους σκάφους χρειάζεται να συνεργάζεται με τον κατασκευαστή της μηχανής και αντιθέτως, ώστε να επιτευχθούν τα απαιτούμενα επίπεδα ήχου κατά την συναρμολόγηση και την τελική πιστοποίηση του συνδυασμού σκάφους/μηχανής. Για να βοηθήσει στη διαδικασία αυτή και για να αποφευχθεί η κατάσταση όπου οι κατασκευαστές σκαφών θα χρειάζεται να δοκιμάσουν κάθε συνδυασμό σκάφους/μοντέλου μηχανής, η βιομηχανία ανέπτυξε την έννοια του σκάφους αναφοράς. Η έννοια του σκάφους αναφοράς έχει σχεδιαστεί ώστε να επιτρέπει στους κατασκευαστές σκαφών τη δυνατότητα να δηλώνουν συμμόρφωση με τις απαιτήσεις εκπομπών θορύβου μέσω αυτοπιστοποίησης (ενότητα αξιολόγησης Α).

Αρχικά, θα καταρτιστεί κατάλογος σκαφών αναφοράς αφού υποβληθεί κάθε συνήθης παραγόμενος συνδυασμός σκάφους/μηχανής σε πλήρη έλεγχο του ήχου κατά τη διέλευση (σύμφωνα με το ISO 14509). Εφόσον ο συνδυασμός σκάφους/μηχανής πληροί τις σχετικές απαιτήσεις σχετικά με τη στάθμη του ήχου για το μέγεθος της μηχανής του, όπως ορίζεται στην οδηγία, και εφόσον συμφωνεί ο κοινοποιημένος φορέας, το σκάφος μπορεί να λάβει το σήμα «CE» και να προστεθεί στον κατάλογο των σκαφών αναφοράς. Ένας κύριος κατάλογος (Master List) σκαφών αναφοράς θα τηρείται σε κεντρικό επίπεδο. Τα στοιχεία του εν λόγω κυρίου καταλόγου σκαφών αναφοράς θα διατίθενται σε όλους τους κατασκευαστές σκαφών και μηχανών, ανεξαρτήτως μεγέθους.

Οι κατασκευαστές σκαφών που επιθυμούν να πιστοποιήσουν μόνοι τους παραγόμενους συνδυασμούς σκαφών/μηχανών μπορούν να επιλέξουν από τον κύριο κατάλογο ένα σκάφος αναφοράς που θα ταιριάζει στο συνδυασμό σκάφους/μηχανής που παράγουν. Στη συνέχεια μπορούν να πραγματοποιούν λεπτομερή σύγκριση μεταξύ των δύο συνδυασμών σκάφους/μηχανής. Όταν οι διαφορές είναι αμελητέες και εντός των ανεκτών ορίων ή είναι άνευ σημασίας, τα δύο σκάφη θεωρούνται ότι παράγουν παρόμοιες στάθμες ήχου. Υπό τις συνθήκες αυτές, ο κατασκευαστής μπορεί να πιστοποιήσει το σκάφος σύμφωνα με την ενότητα αξιολόγησης Α. Αν οι διαφορές κριθούν ότι είναι εκτός των ανεκτών ορίων ή είναι πολύ μεγάλες, είτε επιλέγεται νέο σκάφος αναφοράς και επαναλαμβάνεται η διαδικασία σύγκρισης είτε ο παραγόμενος συνδυασμός σκάφους/μηχανής υποβάλλεται σε πλήρη δοκιμασία ελέγχου του ήχου κατά τη διέλευση με τη συμμετοχή τρίτου.

Τα στοιχεία ή οι παράμετροι που πρέπει να εξετάζονται όταν συγκρίνεται ένα σκάφος παραγωγής με επιλεγμένο σκάφος αναφοράς θα οριστούν επακριβώς σε εναρμονισμένο πρότυπο.

7.6. Άρθρο 10 της τροποποιημένης οδηγίας (σήμα «CE»)

Οι παράγραφοι 1, 2 και 3 του κειμένου του 1994 του άρθρου 10 αντικαθίστανται από νέες παραγράφους που είναι προσαρμοσμένες στις απαιτήσεις της προτεινόμενης οδηγίας:

- Τα προϊόντα στα οποία χορηγείται το σήμα «CE» στο πλαίσιο της προτεινόμενης οδηγίας καταγράφονται σύμφωνα με τις απαιτήσεις (σχεδιασμός και κατασκευή, εκπομπές καυσαερίων και θορύβου) που ισχύουν για κάθε είδος προϊόντος.

- Η προτεινόμενη οδηγία αποκλείει τη χορήγηση σήματος «CE» στις εσωλέμβιες και στις εσω-εξωλέμβιες μηχανές.

7.7. Παράρτημα I της προτεινόμενης οδηγίας (βασικές απαιτήσεις)

Το παράρτημα Ι του κειμένου του 1994 τροποποιείται ώστε να περιλαμβάνει τις απαιτήσεις για τις εκπομπές καυσαερίων και θορύβου. Το νέο κείμενο περιλαμβάνει τρία τμήματα που αντιστοιχούν στις απαιτήσεις της προτεινόμενης οδηγίας για το σχεδιασμό και την κατασκευή, τις εκπομπές καυσαερίων και τις εκπομπές θορύβου. Το τμήμα Α περιλαμβάνει το παλαιό παράρτημα Ι του κειμένου του 1994.

Αρκετά κράτη μέλη και η ομάδα των κοινοποιημένων οργανισμών επισήμαναν ότι το ισχύον κείμενο της οδηγίας 94/25/ΕΚ μπορεί να δημιουργήσει σύγχυση όσον αφορά τα στοιχεία που πρέπει να αναγράφονται στην «πινακίδα κατασκευαστή» (Παράρτημα I, τμήμα 2.2), καθώς και όσον αφορά τα στοιχεία του «μέγιστου συνιστώμενου από τον κατασκευαστή φορτίου» του σκάφους (Παράρτημα Ι, τμήμα 3.6). Υποστηρίχθηκε ότι το βάρος των δεξαμενών καυσίμων και νερού ορθά περιλαμβάνεται στον ορισμό του μέγιστου συνιστώμενου φορτίου, αλλά δεν πρέπει να εμφανίζεται στην πινακίδα κατασκευαστή, καθόσον οι πληροφορίες αυτές δεν είναι αναγκαίες και μπορεί να δημιουργήσουν σύγχυση και, ενδεχομένως, κίνδυνο από υπερφόρτωση.

Κατά συνέπεια συμπεριλήφθηκε τροποποίηση στο παράρτημα Ι.Α ώστε να αποσαφηνιστεί ότι το μέγιστο συνιστώμενο φορτίο που αναγράφεται στην πινακίδα του κατασκευαστή δεν πρέπει να περιλαμβάνει το βάρος των δεξαμενών καυσίμου και νερού όταν είναι γεμάτες.

7.7.1. Οριακές τιμές εκπομπών καυσαερίων

Οι οριακές τιμές των εκπομπών καυσαερίων καθορίζονται από τον τύπο:

L = A + //

>ΑΝΑΦΟΡΑ ΣΕ ΓΡΑΦΗΚΟ>

όπου: // * L = οριακή τιμή

* PN = ονομαστική ισχύς της μηχανής

* A, B, n = σταθερές

Σύμφωνα με μελέτη [3] για τους κανονισμούς εκπομπών καυσαερίων, οι σχετικές εκπομπές μικρών μηχανών είναι υψηλότερες από εκείνες των μεγάλων μηχανών. Στον τύπο αυτό, ο όρος Α περιγράφει ένα βασικό επίπεδο που ισχύει για τις μηχανές μεγάλης ισχύος και ο όρος B / P

>ΑΝΑΦΟΡΑ ΣΕ ΓΡΑΦΗΚΟ>

[3] TNO Industrial Research, Aύγουστος 1991.

θα περιγράφει ένα "περιθώριο" για μικρότερες μηχανές. Η σημερινή παραγωγή φαίνεται ότι συμφωνεί με τον τύπο αυτό. Για τη μελλοντική νομοθεσία, ο δεύτερος όρος του τύπου μπορεί να επιλεγεί ώστε το "περιθώριο" για τις μικρές μηχανές να μειώνεται σταδιακά.

Επειδή οι δίχρονες βενζινοκίνητες, οι τετράχρονες βενζινοκίνητες και οι πετρελαιοκίνητες μηχανές έχουν ιδιαίτερα πρότυπα εκπομπών, η θέσπιση νομοθεσίας ίσης αυστηρότητας θα σημαίνει διαφορετικές οριακές τιμές για τις τρεις αυτές κατηγορίες μηχανών. Προκειμένου να ληφθούν υπόψη οι περιορισμοί τις τεχνολογίας και να εξασφαλιστεί η επίτευξη των στόχων προστασίας του περιβάλλοντος και της υγείας, προτείνονται διαφορετικά όρια εκπομπών για τους διαφόρους τύπους μηχανών.

Ένα σημαντικό στοιχείο είναι ότι η νομοθεσία στον τομέα των μηχανών σκαφών είναι εντελώς νέα. Από τις εμπειρίες του παρελθόντος σε άλλους τομείς διαπιστώνεται ότι σε παρόμοιες περιπτώσεις όλα τα μέρη (κατασκευαστής, νομοθέτης, οργανισμός πιστοποίησης) χρειάζονται χρόνο για να προσαρμοστούν στη νέα κατάσταση. Χρειάζεται να αποκτηθούν εμπειρίες από τη διαδικασία μέτρησης, η οποία, παρ' όλο που θα βασίζεται σε ήδη υπάρχουσες διαδικασίες σε συναφείς τομείς, είναι νέα στο σύνολό της και είναι ο πλέον πιθανός τομέας που μπορούν να ανακύψουν προβλήματα εφαρμογής.

Ως μέθοδος δοκιμής θα χρησιμοποιηθεί το ISO 8178.

Κύκλοι δοκιμών λειτουργίας

Άλλοι ρυθμιστικοί οργανισμοί που ελέγχουν τις εκπομπές των μηχανών ανάφλεξης με συμπίεση έχουν ήδη επιλέξει τον κύκλο δοκιμών E3. Τα πρωτόκολλα IMO που διέπουν τις εκπομπές NOx από μηχανές ανάφλεξης με συμπίεση με ισχύ μεγαλύτερη από 130 kW σε ποντοπόρα σκάφη προβλέπουν τη χρησιμοποίηση του κύκλου δοκιμών Ε3. Επειδή η τεχνολογία σχεδιασμού μηχανών είναι παρόμοια για τα εμπορικά σκάφη και τα σκάφη αναψυχής, η χρησιμοποίηση των κύκλων δοκιμών Ε3 ή Ε5 θα επιτρέψει στους κατασκευαστές να χρησιμοποιούν κοινά πρωτόκολλα δοκιμών. Έτσι θα ικανοποιηθούν οι πολλαπλές ρυθμιστικές απαιτήσεις και θα αποφευχθούν τα εμπόδια λόγω της χρησιμοποίησης διαφορετικών κύκλων δοκιμών για την απόδειξη της συμμόρφωσης.

7.7.2. Μέτρηση των εκπομπών θορύβου.

Οι οριακές τιμές των εκπομπών θορύβου αναφέρονται σε:

LpASmax (maximum AS-weighted sound pressure level), εκφρασμένο σε decibels, όπως ορίζεται στο ISO 14509.

Ο ηχητικός έλεγχος πραγματοποιείται σύμφωνα με το ISO 14509. Πρόκειται για μία δοκιμή διέλευσης που μετρά τις στάθμες ηχητικής πίεσης, ενώ το σκάφος περνά από ένα μικρόφωνο με την ανώτατη ταχύτητα, ή με ταχύτητα 70 km/h εάν το σκάφος είναι σε θέση να υπερβεί την ταχύτητα αυτή, σε απόσταση 25 μέτρων από το μικρόφωνο.

Ιστορικό

Λόγω των διαφορετικών εθνικών διατάξεων όσον αφορά τις εκπομπές θορύβου για τα σκάφη αναψυχής, η Επιτροπή Θαλασσίου Περιβάλλοντος (IMEC) του ICOMIA πραγματοποίησε το 1992 την πρώτη διεθνή μελέτη για τις εκπομπές θορύβου στο Maaseik του Βελγίου. Οι εν λόγω ηχητικές δοκιμές επικεντρώθηκαν στις εξωλέμβιες μηχανές, οι οποίοι αντιστοιχούν στο 77 % της ευρωπαϊκής αγοράς μηχανών σκαφών αναψυχής. Όπως διαπιστώθηκε σύντομα, χρειάζονται περαιτέρω ηχητικές δοκιμές ώστε να συγκεντρωθούν δεδομένα για τον ήχο και από άλλες μηχανές που κυκλοφορούν στην αγορά, δηλαδή εσωλέμβιες μηχανές, εσω-εξωλέμβιες μηχανές και ατομικά σκάφη. Ηχητικές δοκιμές παρακολούθησης πραγματοποιήθηκαν το 1994, το 1998 και το 1999.

Οι προσπάθειες σε όλα τα προγράμματα ηχητικών δοκιμών επικεντρώθηκαν στην ανάπτυξη μεθόδων ελέγχου της στάθμης του ήχου που θα παράγουν ακριβή και επαληθεύσιμα αποτελέσματα. Καταβλήθηκαν επίσης προσπάθειες για την εφαρμογή των εν λόγω μεθόδων δοκιμών προκειμένου να προσδιοριστεί η πλέον σύγχρονη δοκιμή για τη μέτρηση της στάθμης του ήχου κατά τη διέλευση μηχανοκίνητων σκαφών αναψυχής. Επιπροσθέτως, πραγματοποιήθηκαν ειδικές δοκιμές ρυμούλκησης σε μια προσπάθεια καθορισμού των κατώτερων ορίων της στάθμης του ήχου κατά τη διέλευση που μπορούν να επιτευχθούν με μηχανοκίνητα σκάφη αναψυχής. Οι εν λόγω δοκιμές ρυμούλκησης πραγματοποιήθηκαν στο Maaseik και στη Λίμνη X όπου διαπιστώθηκε ότι ο θόρυβος της γάστρας (χωρίς να λειτουργεί η μηχανή) για τα σκάφη έως 5,5 μέτρα υπερβαίνει τα 72 dB(A) στα 70 km/h, που είναι η ανώτατη ταχύτητα δοκιμών σύμφωνα με το ISO 14509.

Σύμφωνα με την IMEC, τα αποτελέσματα των δοκιμών του Maaseik υπήρξαν ιδιαίτερα χρήσιμα για τον καθορισμό του πλέον σύγχρονου τεχνολογικού σχεδιασμού μικρών σκαφών αναψυχής και των μηχανών τους. Ωστόσο, πολλά νέα ζητήματα προέκυψαν ύστερα από τη σειρά δοκιμών του Maaseik. Έτσι, πραγματοποιήθηκε δεύτερος γύρος ηχητικών δοκιμών, που αυτή τη φορά αφορούσαν κυρίως την έννοια του «τυποποιημένου σκάφους» για τις δοκιμές τύπου των εξωλέμβιων μηχανών, καθώς και μία αναθεωρημένη διαδικασία μέτρησης της στάθμης του ήχου για τα σκάφη αναψυχής.

Ο δεύτερος γύρος ηχητικών δοκιμών (1994) πραγματοποιήθηκε στη Λίμνη X, που βρίσκεται στο κέντρο της πολιτείας της Φλόριντα των ΗΠΑ. Οι κύριοι στόχοι της εν λόγω σειράς δοκιμών ήταν να διερευνηθεί η έννοια του «τυποποιημένου σκάφους», να αναπτυχθεί νέα διαδικασία ISO για τη μέτρηση της στάθμης του ήχου που θα είναι κατάλληλη για τα σκάφη αναψυχής, η αντικατάσταση του ISO 2922 και η περαιτέρω αξιολόγηση των πλέον σύγχρονων μεθόδων ελέγχου του θορύβου για τα σκάφη αναψυχής με μηχανή.

Τα αποτελέσματα των ηχητικών δοκιμών της Λίμνης Χ απέδειξαν ότι η έννοια του «τυποποιημένου σκάφους» για τον έλεγχο της στάθμης του ήχου εξωλέμβιων μηχανών αποτελεί αξιόπιστο και ακριβές μέσο αξιολόγησης και πιστοποίησης των εξωλέμβιων μηχανών όσον αφορά τη συμμόρφωσή τους με τους προβλεπόμενους από το νόμο περιορισμούς της στάθμης του ήχου. Οι ηχητικές δοκιμές στον ίδιο τύπο εξωλέμβιων μηχανών με εκείνο που δοκιμάστηκε στο Maaseik είχαν τα ίδια σχεδόν αποτελέσματα με τις δοκιμές του Maaseik (97 %). Έτσι, αποδείχθηκε ότι ο έλεγχος των παραμέτρων δοκιμών με την αναθεωρημένη διαδικασία δοκιμών που χρησιμοποιήθηκε στο Maaseik και στη Λίμνη Χ οδηγεί σε ακριβή, επαληθεύσιμα αποτελέσματα όταν χρησιμοποιείται σε συνδυασμό με «τυποποιημένα σκάφη». Η εν λόγω αναθεωρημένη διαδικασία δοκιμών αποτέλεσε τη βάση για νέο πρότυπο μέτρησης, το οποίο είναι σήμερα γνωστό ως ISO 14509.

Στη Λίμνη Χ πραγματοποιήθηκαν επίσης δοκιμές ρυμούλκησης χρησιμοποιώντας δοκιμαστικό σκάφος μεγάλης ισχύος, οι οποίες επέτρεψαν τη συγκέντρωση δεδομένων για μεγαλύτερες γάστρες μικρών ταχύπλοων σκαφών σε ταχύτητες άνω των 60 km/h. Τα αποτελέσματα των δοκιμών ρυμουλκούμενου σκάφους κατέδειξαν ότι ο θόρυβος της γάστρας είναι συνάρτηση του μεγέθους της γάστρας και της ταχύτητας, με καταμετρημένα επίπεδα ήχου (χωρίς να λειτουργεί η μηχανή) που φθάνουν τα 72 dB(A) σε συνήθεις ταχύτητες για γάστρες μικρών ταχύπλοων σκαφών. Κατά συνέπεια, υιοθετήθηκε η άποψη ότι το όριο της στάθμης του ήχου πρέπει να επιτρέπει την ίση συμμετοχή της μηχανής και της γάστρας στη συνολική στάθμη ήχου κατά τη διέλευση, που αντιστοιχεί σε 75 dB(A) σε απόσταση 25 μέτρων για τις μετρήσεις που πραγματοποιούνται σύμφωνα με το πρότυπο ISO 14509.

Η χρησιμοποίηση του ISO 14509

Το ISO 2922 προοριζόταν αρχικά για τα σκάφη και τον εξοπλισμό που χρησιμοποιούνται για εμπορικούς σκοπούς, και όταν εφαρμόστηκε στα σκάφη αναψυχής διαπιστώθηκαν πολυάριθμες αδιευκρίνιστες παράμετροι λειτουργίας. Κατά τη διάρκεια της σειράς δοκιμών στη Λίμνη Χ αποδείχθηκε ότι αλλάζοντας μόνο μία από τις παραμέτρους της δοκιμής που δεν προσδιορίζονται από το ISO 2922, η στάθμη του ήχου κατά τη διέλευση μπορεί να μεταβληθεί μέχρι και 12 dB(A). Συνεπώς, για την τήρηση πολύ αυστηρών ορίων περιβαλλοντικού θορύβου είναι απαραίτητο να ορίζεται ακριβώς το πρότυπο μέτρησης για τον έλεγχο των παραμέτρων και των συνθηκών των δοκιμών.

Παρά τις διαμαρτυρίες σχετικά με τις ακριβείς συνθήκες που απαιτούνται από το νέο πρότυπο ISO 14509, υπάρχουν μεταβλητές που μπορούν να επηρεάσουν τις μετρήσεις της στάθμης του ήχου όταν χρησιμοποιείται αυτό το νέο πρότυπο. Για παράδειγμα, ενώ το ISO 2922 επιτρέπει μεταβολές της ταχύτητας του ανέμου έως 36 km/h, το ISO 14509 επιβάλλει ανώτατο όριο 18 km/h της ταχύτητας του ανέμου. Για να διαπιστωθεί η επίδραση της ταχύτητας του ανέμου και των συνθηκών των υδάτων δοκιμάστηκε ένα σκάφος με εξωλέμβια μηχανή 7,4 kW (10 h.p.) για δύο συνεχείς ημέρες. Την πρώτη ημέρα, η ταχύτητα του ανέμου ήταν 5 km/h και η στάθμη του ήχου κατά τη διέλευση που μετρήθηκε ήταν 67,2 dB(A). Τη δεύτερη ημέρα, η στάθμη του ήχου αυξήθηκε κατά 2 dB(A) και ανήλθε στα 69,2 dB(A) εξαιτίας των ελαφρώς ταραγμένων υδάτων λόγω της ταχύτητας του ανέμου που έφθανε τα 16 km/h.

Οι συνθήκες δοκιμών που περιγράφονται στο ISO 14509 δεν απαντώνται συχνά σε πολλές περιοχές στην Ευρώπη, και κατά συνέπεια δυσχεραίνεται η πραγματοποίηση ελέγχων του ήχου κατά τη διέλευση. Ωστόσο, είναι αναμφίβολο ότι τα αυστηρά όρια στάθμης του ήχου για τα σκάφη αναψυχής απαιτούν αυστηρούς ελέγχους του περιβάλλοντος των δοκιμών, όπως περιγράφεται στο ISO 14509.

Εγκαταστάσεις πολλαπλών μηχανών

Τα μεγαλύτερα σκάφη που κινούνται με μία ή περισσότερες μηχανές έχουν κατά κανόνα αυξημένες εκπομπές θορύβου. Για το λόγο αυτό, προβλέπεται περιθώριο 3dB για τα σκάφη με δύο ή περισσότερες μηχανές.

7.8. Παράρτημα VI της τροποποιημένης οδηγίας (εσωτερικός έλεγχος παραγωγής και δοκιμές: Ενότητα αξιολόγησης Aα)

Το παράρτημα VI του κειμένου του 1994 τροποποιείται ώστε να συμπεριλάβει δοκιμές για την αξιολόγηση της συμμόρφωσης των μηχανών με τις απαιτήσεις της προτεινόμενης οδηγίας για τις εκπομπές θορύβου. Το νέο κείμενο περιλαμβάνει δύο μέρη: το μέρος Α) για το σχεδιασμό και την κατασκευή και το μέρος Β) για τις εκπομπές θορύβου.

Το μέρος A) περιλαμβάνει το παλαιό παράρτημα VI του κειμένου του 1994. Επισημαίνεται η προσοχή των κρατών μελών, της βιομηχανίας, των κοινοποιημένων οργανισμών και των χρηστών σχετικά με την ανώμαλη κατάσταση σύμφωνα με την οποία, βάσει της ενότητας Αα, ο αριθμός του κοινοποιημένου οργανισμού έπρεπε να αναγράφεται στην πινακίδα του κατασκευαστή, όταν ο κοινοποιημένος οργανισμός δεν παρεμβαίνει κατά τη διάρκεια της διαδικασίας κατασκευής. Έτσι, η τελευταία πρόταση της τελευταίας παραγράφου του κειμένου του 1994, που προέβλεπε την αναγραφή του χαρακτηριστικού αριθμού του κοινοποιημένου οργανισμού στην πινακίδα του κατασκευαστή έχει διαγραφεί στην προτεινόμενη οδηγία.

7.9. Παραρτήματα VIII, X, XIII, XIV και XV της προτεινόμενης οδηγίας

Τα εν λόγω παραρτήματα προσαρμόστηκαν στην απαιτήσεις της προτεινόμενης οδηγίας και περιλαμβάνουν:

- Διαδικασίες αξιολόγησης της συμμόρφωσης με τη χρησιμοποίηση των ενοτήτων αξιολόγησης Γ (συμμόρφωση προς τον τύπο για εκπομπές καυσαερίων) και ΣΤ (εξακρίβωση επί προϊόντων για εκπομπές καυσαερίων), και

- διατάξεις που αφορούν τον τεχνικό φάκελο που οφείλει να παράσχει ο κατασκευαστής, τα ελάχιστα κριτήρια που λαμβάνονται υπόψη από τα κράτη μέλη για την κοινοποίηση των οργανισμών και τη γραπτή δήλωση συμμόρφωσης που συντάσσει ο κατασκευαστής.

7.10. Νέο παράρτημα XVI της προτεινόμενης οδηγίας (Διασφάλιση ποιότητας προϊόντων για εκπομπές καυσαερίων)

Το εν λόγω παράρτημα εκθέτει τη διαδικασία αξιολόγησης της συμμόρφωσης με τη χρησιμοποίηση της ενότητας αξιολόγησης Ε (διασφάλιση ποιότητας προϊόντων) όσον αφορά τις απαιτήσεις για τις εκπομπές καυσαερίων.

7.11. Νέο παράρτημα XVII της προτεινόμενης οδηγίας (Αξιολόγηση της συμμόρφωσης της παραγωγής για τις εκπομπές καυσαερίων)

Το εν λόγω παράρτημα περιλαμβάνει μέθοδο στατιστικού υπολογισμού για την επαλήθευση της συμμόρφωσης μιας οικογένειας μηχανών με τις απαιτήσεις της προτεινόμενης οδηγίας για τις εκπομπές καυσαερίων.

7.12. Νέο άρθρο 2 (Ανθεκτικότητα)

Το άρθρο αυτό υποχρεώνει την Επιτροπή να υποβάλει έκθεση στο Συμβούλιο και στο Ευρωπαϊκό Κοινοβούλιο σχετικά με τις μεθόδους εφαρμογής των δοκιμών συμμόρφωσης των μηχανών.

7.13. Νέο άρθρο 3 (Μεταφορά στο εθνικό δίκαιο)

Τόσο για τις μηχανές ανάφλεξης με συμπίεση (ντίζελ) όσο και για τις τετράχρονες μηχανές, οι μειώσεις των εκπομπών μπορούν να επιτευχθούν σύντομα, καθόσον η σχετική τεχνολογία ήδη αναπτύσσεται και οι κατασκευαστές μηχανών μπορούν να αναζητήσουν τις τελευταίες τεχνολογικές εξελίξεις στην αυτοκινητοβιομηχανία. Ωστόσο, αυτό δεν ισχύει για τις δίχρονες μηχανές, οι οποίες είναι οι "λιγότερο καθαρές" μηχανές. Ο κλάδος υποστήριξε ότι η αντικατάσταση όλων των σημερινών μοντέλων δίχρονων μηχανών με δίχρονες μηχανές νέας τεχνολογίας δεν μπορεί να πραγματοποιηθεί πριν από το 2005 και ότι απαιτούνται σημαντικές έρευνες, χρονικά περιθώρια και δαπάνες για την ανάπτυξη των εν λόγω μηχανών νέας τεχνολογίας.

Κατά συνέπεια, χορηγείται παράταση της τελικής ημερομηνίας εφαρμογής για τις δίχρονες μηχανές, ώστε τα κράτη μέλη να έχουν τα χρονικά περιθώρια για την έγκριση κατάλληλων προγραμμάτων, ενώ ταυτόχρονα θα δοθεί στους κατασκευαστές μηχανών θαλάσσης ο αναγκαίος χρόνος προκειμένου να αναπτύξουν και να παραγάγουν αξιόπιστες μηχανές νέας τεχνολογίας.

7.14. Νέα άρθρα 4 & 5 (Έναρξη ισχύος, διεύθυνση)

Τα εν λόγω άρθρα περιλαμβάνουν τυποποιημένες διατάξεις.

2000/0262 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 94/25/EΚ για την προσέγγιση των νομοθετικών, κανονιστικών και διοικητικών διατάξεων των κρατών μελών οι οποίες αφορούν τα σκάφη αναψυχής

(κείμενο που αφορά τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟΥ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 95,

την πρόταση της Επιτροπής [4],

[4] ΕΕ C

τη γνώμη της Οικονομικής και Κοινωνικής Επιτροπής [5],

[5] ΕΕ C

ενεργώντας σύμφωνα με τη διαδικασία που προβλέπεται στο άρθρο 251 της Συνθήκης [6],

[6] Γνώμη του Ευρωπαϊκού Κοινοβουλίου, κοινή θέση του Συμβουλίου και αποφάσεις ...

Εκτιμώντας τα εξής:

(1) Οι εξελίξεις μετά την έγκριση της οδηγίας 94/25/EΚ του Ευρωπαϊκού Κοινοβουλίου και του Συμβουλίου της 16ης Ιουνίου 1994 για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα σκάφη αναψυχής [7], καθιστούν αναγκαία την τροποποίηση της εν λόγω οδηγίας.

[7] ΕΕ L 164, 30.6.1994, σ. 15.

(2) Η οδηγία δεν καλύπτει τα ατομικά σκάφη, ενώ μετά την έγκρισή της ορισμένα κράτη μέλη θέσπισαν νομοθετικές, κανονιστικές και διοικητικές διατάξεις που προβλέπουν τεχνικές απαιτήσεις για τα σκάφη αυτά.

(3) Οι προωστικές μηχανές των σκαφών αναψυχής και των ατομικών σκαφών παράγουν εκπομπές καυσαερίων με μονοξείδιο του άνθρακα (CO), υδρογονάνθρακες (HC), οξείδια του αζώτου (NOx) και εκπομπές θορύβου που επηρεάζουν τόσο την ανθρώπινη υγεία όσο και το περιβάλλον.

(4) Οι εκπομπές θορύβου και καυσαερίων που παράγονται από τις μηχανές των σκαφών αναψυχής δεν καλύπτονται από την οδηγία αυτή.

(5) Είναι πλέον αναγκαίο να ενσωματωθούν απαιτήσεις προστασίας του περιβάλλοντος στις διάφορες δραστηριότητες της Κοινότητας, προκειμένου να προωθηθεί η βιώσιμη ανάπτυξη. Οι διατάξεις αυτές, οι οποίες ήδη αποτέλεσαν αντικείμενο του ψηφίσματος του Συμβουλίου της 3ης Δεκεμβρίου 1992 όσον αφορά τη σχέση μεταξύ ανταγωνιστικότητας της βιομηχανίας και προστασίας του περιβάλλοντος [8], τονίζονται εκ νέου στα συμπεράσματα του Συμβουλίου Βιομηχανίας της 29ης Απριλίου 1999.

[8] ΕΕ C 331, 16.12.1992, σ. 5.

(6) Ορισμένα κράτη μέλη έχουν θεσπίσει νομοθετικές, κανονιστικές και διοικητικές διατάξεις που προβλέπουν τον περιορισμό των εκπομπών θορύβου και καυσαερίων από μηχανές με στόχο την προστασία της υγείας του ανθρώπου, του περιβάλλοντος και, όπου ενδείκνυται, της υγείας των οικιακών ζώων. Οι εν λόγω διατάξεις διαφέρουν και ενδέχεται να επηρεάσουν την ελεύθερη κυκλοφορία των εν λόγω προϊόντων και να δημιουργήσουν εμπόδια στο εμπόριο εντός της Κοινότητας.

(7) Στο πλαίσιο της οδηγίας 98/34/EΚ του Ευρωπαϊκού Κοινοβουλίου και του Συμβουλίου της 22ας Ιουνίου 1998 για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών [9], όπως τροποποιήθηκε από την οδηγία 98/48/ΕΚ [10], τα κράτη μέλη γνωστοποίησαν σχέδια εθνικών κανονισμών που έχουν ως στόχο τη μείωση των εκπομπών θορύβου και καυσαερίων από τις μηχανές σκαφών αναψυχής. Όπως οι εθνικές διατάξεις που ήδη ισχύουν, οι εν λόγω τεχνικοί κανονισμοί μπορούν να επηρεάσουν την ελεύθερη κυκλοφορία των προϊόντων αυτών ή να δημιουργήσουν εμπόδια στην ορθή λειτουργία της εσωτερικής αγοράς. Για το λόγο αυτό είναι αναγκαία η δημιουργία ενός δεσμευτικού κοινοτικού μέσου.

[9] ΕΕ L 204, 21.7.1998, σ. 37.

[10] ΕΕ L 217, 5.8.1998, σ. 18.

(8) Η εναρμόνιση εθνικών διατάξεων αποτελεί το μόνο μέσο για την εξάλειψη τόσο των εμποδίων στο εμπόριο όσο και του αθέμιτου ανταγωνισμού στην εσωτερική αγορά. Ο στόχος του περιορισμού των εκπομπών θορύβου και καυσαερίων δεν μπορεί να επιτευχθεί ικανοποιητικά με τη μεμονωμένη δράση των κρατών μελών. Τα μέτρα που προβλέπονται στην παρούσα οδηγία περιλαμβάνουν μόνο τις βασικές απαιτήσεις για την ελεύθερη κυκλοφορία όλων των τύπων μηχανών για τους οποίους ισχύει.

(9) Τα μέτρα αυτά είναι σύμφωνα με τις αρχές για την εφαρμογή της νέας προσέγγισης, όπως ορίζονται στο ψήφισμα του Συμβουλίου της 7ης Μαΐου 1985 σχετικά με τη νέα προσέγγιση για την τεχνική εναρμόνιση και τα πρότυπα [11], με αναφορά σε εναρμονισμένα ευρωπαϊκά πρότυπα.

[11] ΕΕ C 136, 4.6.1985, σ. 1.

(10) Οι διατάξεις για τις εκπομπές που περιλαμβάνονται στην παρούσα οδηγία ισχύουν για όλες τις μηχανές (εσωλέμβιες, εξωλέμβιες ή εσω-εξωλέμβιες μηχανές) και για τα ατομικά σκάφη, προκειμένου να εξασφαλιστούν τα καλύτερα δυνατά αποτελέσματα για την προστασία της ανθρώπινης υγείας και του περιβάλλοντος. Οι μηχανές που υφίστανται σημαντικές μετατροπές πρέπει επίσης να περιλαμβάνονται για τον έλεγχο των εκπομπών αερίων. Τα σκάφη ή τα ημιτελή σκάφη με εσωλέμβια ή εσω-εξωλέμβια μηχανή, καθώς και τα σκάφη τέτοιου τύπου οι μηχανές των οποίων έχουν υποστεί σημαντικές μετατροπές πρέπει επίσης να συμφωνούν με τις διατάξεις αυτές για τις εκπομπές θορύβου.

(11) Η συμμόρφωση των λόγω μηχανών με τις βασικές απαιτήσεις για τις εκπομπές έχει θεμελιώδη σημασία για την προστασία της ανθρώπινης υγείας και του περιβάλλοντος. Πρέπει να καθοριστούν ανώτατα επιτρεπτά επίπεδα για τις εκπομπές καυσαερίων όσον αφορά το μονοξείδιο του άνθρακα (CO), τους υδρογονάνθρακες (HC), τα οξείδια του αζώτου (NOx) και τους σωματιδιακούς ρύπους. Όσον αφορά τις εκπομπές θορύβου, τα ανώτατα επίπεδα πρέπει να ορίζονται σε συνάρτηση με την ισχύ των εν λόγω μηχανών και τον αριθμό των μηχανών κάθε σκάφους. Τα μέτρα αυτά είναι σύμφωνα με όλα τα άλλα μέτρα που στοχεύουν στη μείωση των εκπομπών των μηχανών προκειμένου να προστατεύονται οι άνθρωποι και το περιβάλλον.

(12) Τα σκάφη αναψυχής πρέπει πάντα να συνοδεύονται από πιστοποιητικό συμμόρφωσης σχετικά με τα δύο αυτά είδη εκπομπών.

(13) Τα εναρμονισμένα ευρωπαϊκά πρότυπα, ιδίως όσον αφορά τις μετρήσεις και τις μεθόδους δοκιμών, διευκολύνουν τη διαπίστωση της συμμόρφωσης προς τις βασικές απαιτήσεις, πράγμα που ισχύει και στην περίπτωση των εκπομπών από σκάφη αναψυχής που καλύπτονται από την παρούσα οδηγία.

(14) Λαμβανομένης υπόψη της φύσης των κινδύνων, είναι αναγκαία η έγκριση διαδικασιών αξιολόγησης της συμμόρφωσης ώστε να εξασφαλίζεται το αναγκαίο επίπεδο προστασίας. Ο κατασκευαστής ή ο εντολοδόχος του οφείλει να εξασφαλίζει ότι τα προϊόντα που καλύπτονται από την παρούσα οδηγία συμφωνούν προς τις σχετικές βασικές απαιτήσεις όσον αφορά τα ατομικά σκάφη και τις μηχανές σκαφών αναψυχής, όταν διατίθενται στην αγορά ή τίθενται σε λειτουργία. Πρέπει να θεσπιστούν κατάλληλες διαδικασίες που να προσφέρουν επιλογή μεταξύ περισσότερων διαδικασιών ισοδύναμης αυστηρότητας. Οι διαδικασίες αυτές πρέπει να είναι σύμφωνες με την απόφαση 93/465/EΟΚ του Συμβουλίου της 22ας Ιουλίου 1993 σχετικά με τις ενότητες αξιολόγησης που αφορούν τις διάφορες φάσεις των διαδικασιών αξιολόγησης της συμμόρφωσης και τους κανόνες επίθεσης και χρήσης του σήματος συμμόρφωσης «CE», οι οποίες πρέπει να χρησιμοποιούνται στις οδηγίες τεχνικής εναρμόνισης [12].

[12] ΕΕ L 220, 30.8.1993, σ. 23.

(15) Όσον αφορά τις εκπομπές καυσαερίων, όλοι οι τύποι μηχανών, συμπεριλαμβανομένων των ατομικών σκαφών και άλλων παρόμοιων μηχανοκίνητων σκαφών, πρέπει να φέρουν το σήμα «CE» που τοποθετεί ο κατασκευαστής ή ο εντολοδόχος του στην Κοινότητα, εκτός από τις εσωλέμβιες και εσω-εξωλέμβιες μηχανές οι οποίες πρέπει να συνοδεύονται από πιστοποιητικό συμμόρφωσης του κατασκευαστή. Όσον αφορά τις εκπομπές θορύβου, μόνο οι εξωλέμβιες μηχανές πρέπει να φέρουν το σήμα «CE» που τοποθετεί ο κατασκευαστής ή ο εντολοδόχος του στην Κοινότητα. Για τις εκπομπές θορύβου και για όλα τα είδη μηχανών, εκτός από τις εξωλέμβιες μηχανές, το σήμα «CE» που τοποθετείται στο σκάφος πιστοποιεί τη συμμόρφωση προς τις σχετικές βασικές απαιτήσεις.

(16) Η οδηγία 94/25/EΚ πρέπει επίσης να τροποποιηθεί ώστε να ληφθούν υπόψη ανάγκες των κατασκευαστών για μεγαλύτερη επιλογή διαδικασιών πιστοποίησης.

(17) Προκειμένου να υπάρξει νομική ασφάλεια και να εξασφαλιστεί η ασφαλής χρήση των σκαφών αναψυχής, είναι αναγκαίο να αποσαφηνιστεί η βασική απαίτηση όσον αφορά το μέγιστο συνιστώμενο φορτίο που αναγράφεται στην πινακίδα του κατασκευαστή.

(18) Προκειμένου να διευκολυνθεί η εφαρμογή των μέτρων όσον αφορά την αποτελεσματική εφαρμογή της νομοθεσίας, διατηρείται και ενισχύεται η διαδικασία στενής συνεργασίας μεταξύ της Επιτροπής και των κρατών μελών στο πλαίσιο μιας επιτροπής.

(19) Για την αποτελεσματική εφαρμογή της νομοθεσίας απαιτείται ένας μηχανισμός για την τροποποίηση των τεχνικών διατάξεων όσον αφορά την εξέλιξη των ορίων των εκπομπών καυσαερίων και θορύβου, καθώς και των κύκλων δοκιμών καυσαερίων και των καυσίμων που χρησιμοποιούνται στις δοκιμές, υπό το πρίσμα των εξελίξεων της τεχνολογίας. Σύμφωνα με την απόφαση 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [13] απαιτείται η συγκρότηση κανονιστικής επιτροπής που συμβουλεύει την Επιτροπή σχετικά με τα μέτρα που πρέπει να ληφθούν.

[13] ΕΕ L 184, 17.7.1999, σ. 23.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 94/25/EΚ τροποποιείται ως εξής:

(1) Το άρθρο 1 αντικαθίσταται από το εξής κείμενο:

"Άρθρο 1

Πεδίο εφαρμογής και ορισμοί

1. Η παρούσα οδηγία εφαρμόζεται:

(α) όσον αφορά το σχεδιασμό και την κατασκευή:

(i) στα σκάφη αναψυχής και στα ημιτελή σκάφη αναψυχής,

(ii) στα ατομικά σκάφη,

(iii) στα συστατικά μέρη που αναφέρονται στο παράρτημα ΙΙ τόσο ως μεμονωμένα τεμάχια όσο και μετά την εγκατάστασή τους.

(β) όσον αφορά τις εκπομπές καυσαερίων:

(i) στις προωστικές μηχανές που προορίζονται για τα σκάφη αναψυχής και τα ατομικά σκάφη,

(ii) στις προωστικές μηχανές που είναι εγκατεστημένες μέσα ή πάνω στα σκάφη αυτά και υφίστανται "σημαντική τροποποίηση της μηχανής".

(γ) όσον αφορά τις εκπομπές θορύβου:

(i) στα σκάφη αναψυχής και στα ημιτελή σκάφη αναψυχής με εγκαταστάσεις εσω-εξωλέμβιας ή εσωλέμβιας προωστικής μηχανής,

(ii) στα σκάφη αναψυχής με εσω-εξωλέμβιες ή εσωλέμβιες προωστικές μηχανές που υφίστανται "σημαντική μετατροπή του σκάφους",

(iii) στα ατομικά σκάφη,

(iv) στις εξωλέμβιες μηχανές που προορίζονται για εγκατάσταση σε σκάφη αναψυχής.

2. Τα ακόλουθα σκάφη εξαιρούνται από το πεδίο εφαρμογή της παρούσας οδηγίας:

(α) σε σχέση με την παράγραφο 1 σημείο α):

(i) τα αποκλειστικώς αγωνιστικά σκάφη, συμπεριλαμβανομένων των αγωνιστικών και εκπαιδευτικών σκαφών κωπηλασίας, εφόσον επισημαίνονται ως αποκλειστικώς αγωνιστικά από τον κατασκευαστή.

(ii) κανό και καγιάκ, γόνδολες και ποδηλατικά σκάφη.

(iii) ιστιοσανίδες.

(iv) σανίδες σέρφινγκ, συμπεριλαμβανομένων των σανίδων με μηχανή.

(v) πρωτότυπα και μεμονωμένα ομοιώματα ιστορικών σκαφών σχεδιασμένvn πριν από το 1950 που κατασκευάστηκαν, κατά κύριο λόγο, με αρχικά υλικά και επισημαίνονται ως ομοιώματα από τους κατασκευαστή τους.

(vi) πειραματικά σκάφη εφόσον δεν διατίθενται ακολούθως στην κοινοτική αγορά.

(vii) σκάφη που κατασκευάζονται για προσωπική χρήση, εφόσον στη συνέχεια δεν διατίθενται στην κοινοτική αγορά επί πέντε έτη.

(viii) σκάφη που προορίζονται ειδικά να επανδρωθούν με πλήρωμα και να μεταφέρουν επιβάτες για εμπορικούς σκοπούς, με την επιφύλαξη του σημείου α) της παραγράφου 3, και ιδίως εκείνων που ορίζονται στην οδηγία 82/714/EΟΚ του Συμβουλίου της 4ης Οκτωβρίου 1982 περί θεσπίσεως τεχνικών προδιαγραφών για τα πλοία εσωτερικής ναυσιπλοΐας [14], ασχέτως αριθμού επιβατών.

[14] ΕΕ L 301, 28.10.1982, σ.1, Οδηγία όπως τροποποιήθηκε .με την Πράξη προσχώρησης της Αυστρίας, της Φινλανδίας και της Σουηδίας

(ix) καταδυόμενα σκάφη.

(x) αερολισθαίνοντα οχήματα.

(xi) υδροπτέρυγα.

(β) Όσον αφορά την παράγραφο 1 σημείο β):

(i) Προωστικές μηχανές που είναι εγκατεστημένες ή προορίζονται ειδικά για εγκατάσταση σε:

- αποκλειστικώς αγωνιστικά σκάφη που επισημαίνονται ως τέτοια από τον κατασκευαστή.

- πειραματικά σκάφη, εφόσον δεν διατίθενται ακολούθως στην κοινοτική αγορά.

- σκάφη που προορίζονται ειδικά να επανδρωθούν με πλήρωμα και να μεταφέρουν επιβάτες για εμπορικούς σκοπούς, με την επιφύλαξη του σημείου α) της παραγράφου 3, και ιδίως εκείνων που ορίζονται στην οδηγία 82/714/EΟΚ του Συμβουλίου της 4ης Οκτωβρίου 1982 περί θεσπίσεως τεχνικών προδιαγραφών για τα πλοία εσωτερικής ναυσιπλοΐας ασχέτως αριθμού επιβατών.

- καταδυόμενα σκάφη.

- αερολισθαίνοντα οχήματα.

- υδροπτέρυγα.

(ii) Πρωτότυπα και μεμονωμένα ομοιώματα ιστορικών προωστικών μηχανών, που βασίζονται σε σχέδια πριν από το 1960 και δεν παράγονται μαζικά και προσαρμόζονται σε σκάφη που αναφέρονται στην παράγραφο 2 σημείο α) στοιχείο (v).

(γ) Όσον αφορά την παράγραφο 1 σημείο γ):

όλα τα σκάφη που αναφέρονται στο σημείο β) της εν λόγω παραγράφου.

3. Για τους σκοπούς της παρούσας οδηγίας ισχύουν οι ακόλουθοι ορισμοί:

(α) "Σκάφος αναψυχής" σημαίνει κάθε σκάφος παντός τύπου που προορίζεται για αθλητικούς σκοπούς και σκοπούς αναψυχής με μήκος γάστρας από 2,5 έως 24 μέτρα, μετρούμενο σύμφωνα με το εναρμονισμένο πρότυπο, ανεξάρτητα από το μέσο πρόωσης. εφόσον το σκάφος διατίθεται στην αγορά για σκοπούς αναψυχής, καλύπτεται από την παρούσα οδηγία ανεξάρτητα από το γεγονός ότι μπορεί να ναυλωθεί ή να χρησιμοποιηθεί για εκπαίδευση σε πλόες αναψυχής.

(β) "ατομικό σκάφος" σημαίνει σκάφος μικρότερο από 4 μέτρα σε μήκος, το οποίο χρησιμοποιεί μηχανή εσωτερικής καύσης με αντλία δέσμης νερού ως κύριο μέσο πρόωσης και προορίζεται να χρησιμοποιείται από άτομο ή άτομα που είναι καθιστά, όρθια ή γονατιστά και όχι μέσα στη γάστρα.

(γ) "προωστική μηχανή" σημαίνει κάθε μηχανή εσωτερικής καύσης που χρησιμοποιείται για πρόωση, στην οποία η ανάφλεξη γίνεται είτε με ηλεκτρικό σπινθήρα είτε με συμπίεση, συμπεριλαμβανομένων των δίχρονων και τετράχρονων εσωλέμβιων, εσω-εξωλέμβιων και εξωλέμβιων μηχανών.

(δ) "σημαντική τροποποίηση της μηχανής" σημαίνει την τροποποίηση μιας μηχανής η οποία:

- μπορεί ενδεχομένως να είναι αιτία ώστε η μηχανή να υπερβεί τα όρια εκπομπών που αναφέρονται στο παράρτημα I.B, εξαιρουμένης της αλλαγής συστατικών μερών μιας μηχανής που δεν αλλάζουν τα χαρακτηριστικά των εκπομπών, ή

- αυξάνει την ισχύ της μηχανής περισσότερο από 10 %.

(ε) "σημαντική μετατροπή του σκάφους" σημαίνει μετατροπή υπάρχοντος σκάφους η οποία:

- αλλάζει το μέσο πρόωσης του σκάφους,

- πραγματοποιείται είτε με σημαντική τροποποίηση της μηχανής είτε με την αντικατάσταση της προωστικής μηχανής από διαφορετικό τύπο ή μέγεθος μηχανής,

- αλλάζει κατά τέτοιο τρόπο το σκάφος ώστε να θεωρείται νέο σκάφος.

(στ) "μέσο πρόωσης" σημαίνει τη μηχανική μέθοδο με την οποία οδηγείται το σκάφος, ιδίως μηχανικό σύστημα οδήγησης με έλικα ή δέσμη νερού.

(ζ) "οικογένεια μηχανών" σημαίνει ομάδα μηχανών του κατασκευαστή οι οποίες βάσει του σχεδιασμού τους αναμένεται ότι θα έχουν παρόμοια χαρακτηριστικά εκπομπών καυσαερίων και είναι σύμφωνες με τις απαιτήσεις εκπομπών καυσαερίων της παρούσας οδηγίας.

(η) "κατασκευαστής" σημαίνει οποιοδήποτε φυσικό ή νομικό πρόσωπο που σχεδιάζει ή κατασκευάζει ένα προϊόν που καλύπτεται από την παρούσα οδηγία ή που έχει σχεδιάσει και/ή κατασκευάσει ένα τέτοιο προϊόν με σκοπό να το διαθέσει στην αγορά υπό την επωνυμία του.

(θ) "εντολοδόχος" σημαίνει κάθε φυσικό ή νομικό πρόσωπο που είναι εγκατεστημένο στην Κοινότητα και έχει λάβει γραπτή εντολή από τον κατασκευαστή να ενεργεί για λογαριασμό του σε σχέση με τις υποχρεώσεις του τελευταίου στο πλαίσιο της παρούσας οδηγίας."

(2) Στο άρθρο 4, προστίθεται η ακόλουθη παράγραφος 3α:

"3α. Τα κράτη μέλη δεν απαγορεύουν, ούτε περιορίζουν ή εμποδίζουν τη διάθεση στην αγορά και τη λειτουργία εσωλέμβιων και εσω-εξωλέμβιων προωστικών μηχανών όταν ο κατασκευαστής ή ο εγκατεστημένος στην Κοινότητα εντολοδόχος του δηλώνει - σύμφωνα με το παράρτημα XV.3 - ότι η μηχανή θα πληροί τις απαιτήσεις εκπομπής καυσαερίων της παρούσας οδηγίας όταν εγκατασταθεί σε σκάφος αναψυχής ή ατομικό σκάφος σύμφωνα με τις οδηγίες που παρέχει ο κατασκευαστής."

(3) Προστίθεται το ακόλουθο άρθρο 6α:

"Κανονιστική επιτροπή

Άρθρο 6α

1. Οι τροποποιήσεις που είναι αναγκαίες - υπό το πρίσμα της εξέλιξης των τεχνικών γνώσεων και των επιστημονικών ανακαλύψεων - στις απαιτήσεις του παραρτήματος Ι.Β.2, όσον αφορά τις οριακές τιμές των εκπομπών καυσαερίων, τους κύκλους δοκιμών λειτουργίας και τα καύσιμα αναφοράς, καθώς και του παραρτήματος Ι.Γ.1, όσον αφορά τις οριακές τιμές των εκπομπών θορύβου, εγκρίνονται από την Επιτροπή, η οποία επικουρείται από τη μόνιμη επιτροπή που συγκροτείται σύμφωνα με το άρθρο 6 παράγραφος 3 και ενεργεί ως κανονιστική επιτροπή σύμφωνα με τη διαδικασία που αναφέρεται στο άρθρο 6α παράγραφος 2.

2. Στις περιπτώσεις που γίνεται αναφορά στην παρούσα διάταξη, εφαρμόζεται η διαδικασία της κανονιστικής επιτροπής που προβλέπεται στο άρθρο 5 της απόφασης 1999/468/EΚ, σύμφωνα με το άρθρο 7 παράγραφος 3 και το άρθρο 8 της εν λόγω απόφασης.

3. Η περίοδος που αναφέρεται στο άρθρο 5 παράγραφος 6 της απόφασης 1999/468/ΕΚ είναι τριών μηνών."

(4) Στο άρθρο 7, η παράγραφος 1 αντικαθίσταται από το εξής κείμενο:

"1. Όταν ένα κράτος μέλος διαπιστώνει ότι προϊόντα που εμπίπτουν στο πεδίο εφαρμογής του άρθρου 1 και φέρουν το σήμα «CE» που αναφέρεται στο παράρτημα IV, αφού έχουν κατασκευαστεί, εγκατασταθεί, συντηρηθεί ορθά και χρησιμοποιούνται σύμφωνα με το σκοπό για τον οποίο προορίζονται, μπορούν να προξενήσουν κινδύνους για την ασφάλεια και την υγεία των ατόμων, την περιουσία ή το περιβάλλον, λαμβάνει όλα τα αναγκαία προσωρινά μέτρα για την απόσυρσή τους από την αγορά ή απαγορεύει ή περιορίζει τη διάθεσή τους στην αγορά ή τη λειτουργία τους."

(5) Το άρθρο 8 αντικαθίσταται από το εξής κείμενο:

"Άρθρο 8

1. Πριν από την παραγωγή και τη διάθεση στην αγορά προϊόντων που αναφέρονται στο άρθρο 1 παράγραφος 1, ο κατασκευαστής του σκάφους ή ο εγκατεστημένος στην Κοινότητα εντολοδόχος του εφαρμόζει τις διαδικασίες που αναφέρονται στις παραγράφους (2), (3), και (4) του παρόντος άρθρου.

Σε περίπτωση απουσίας του κατασκευαστή και του εντολοδόχου του, υπεύθυνος για τη συμμόρφωση του προϊόντος με την παρούσα οδηγία θεωρείται κάθε φυσικό ή νομικό πρόσωπο που είναι εγκατεστημένο στην Κοινότητα και διαθέτει το προϊόν στην αγορά υπό την επωνυμία του.

2. όσον αφορά το σχεδιασμό και την κατασκευή προϊόντων που αναφέρονται στο άρθρο 1 παράγραφος (1) σημείο α), ο κατασκευαστής του σκάφους ή ο εγκατεστημένος στην Κοινότητα εντολοδόχος του εφαρμόζει τις ακόλουθες διαδικασίες για τις κατηγορίες σχεδιασμού σκαφών A, B, Γ και Δ όπως αναφέρονται στο τμήμα 1 του παραρτήματος I.A:

(α) Για τις κατηγορίες A και B:

(i) για τα σκάφη με μήκος γάστρας μικρότερο των 12 μέτρων: τον εσωτερικό έλεγχο παραγωγής και δοκιμές (ενότητα αξιολόγησης Aα) που αναφέρεται στο παράρτημα VI, ή την εξέταση τύπου ΕΚ (ενότητα αξιολόγησης B) όπως περιγράφεται στο παράρτημα VII, συμπληρούμενη από την ενότητα αξιολόγησης Γ (πιστότητα προς τον τύπο) που αναφέρεται στο παράρτημα VIII, ή οποιαδήποτε από τις ακόλουθες ενότητες: B+Δ ή Ζ ή H.

(ii) για τα σκάφη με μήκος γάστρας από 12 έως 24 μέτρα: την εξέταση τύπου ΕΚ (ενότητα αξιολόγησης B) που αναφέρεται στο παράρτημα VII, συμπληρούμενη από την ενότητα αξιολόγησης Γ (πιστότητα προς τον τύπο) που αναφέρεται στο παράρτημα VIII, ή οποιαδήποτε από τις ακόλουθες ενότητες: B + Δ, ή B + ΣΤ, ή Ζ ή H.

(β) Για την κατηγορία Γ:

(i) για τα σκάφη με μήκος γάστρας από 2,5 έως 12 μέτρα:

- όπου τηρούνται τα εναρμονισμένα πρότυπα που αφορούν τα τμήματα 3.2 και 3.3 του παραρτήματος I.A: τον εσωτερικό έλεγχο παραγωγής (ενότητα αξιολόγησης A), που αναφέρεται στο παράρτημα V, ή τον εσωτερικό έλεγχο παραγωγής και δοκιμές (ενότητα αξιολόγησης Aα) που αναφέρεται στο παράρτημα VI, ή την εξέταση τύπου ΕΚ (ενότητα αξιολόγησης B) όπως περιγράφεται στο παράρτημα VII, συμπληρούμενη από την ενότητα αξιολόγησης Γ (πιστότητα προς τον τύπο) που αναφέρεται στο παράρτημα VIII, ή οποιαδήποτε από τις ακόλουθες ενότητες: B+Δ, ή B+ΣΤ, ή Ζ, ή H.

- όπου δεν τηρούνται τα εναρμονισμένα πρότυπα που αφορούν τα τμήματα 3.2 και 3.3 του παραρτήματος I.A: τον εσωτερικό έλεγχο παραγωγής και δοκιμές (ενότητα αξιολόγησης Aα) που αναφέρεται στο παράρτημα VI, ή την εξέταση τύπου ΕΚ (ενότητα αξιολόγησης B) όπως περιγράφεται στο παράρτημα VII, συμπληρούμενη από την ενότητα αξιολόγησης Γ (πιστότητα προς τον τύπο) που αναφέρεται στο παράρτημα VIII, ή οποιαδήποτε από τις ακόλουθες ενότητες: B+Δ, ή B+ΣΤ, ή Ζ, ή H.

(ii) Για τα σκάφη με μήκος από 12 έως 24 μέτρα: την εξέταση τύπου ΕΚ (ενότητα αξιολόγησης B) που αναφέρεται στο παράρτημα VII ακολουθούμενη από την ενότητα αξιολόγησης Γ (πιστότητα προς τον τύπο) που αναφέρεται στο παράρτημα VIII, ή οποιαδήποτε από τις ακόλουθες ενότητες: B + Δ, ή B + ΣΤ, ή Ζ ή H.

(γ) Για την κατηγορία Δ:

Για τα σκάφη με μήκος από 2,5 έως 24 μέτρα: τον εσωτερικό έλεγχο παραγωγής (ενότητα αξιολόγησης A) που αναφέρεται στο παράρτημα V, ή τον εσωτερικό έλεγχο παραγωγής και δοκιμές (ενότητα αξιολόγησης Aα) που αναφέρεται στο παράρτημα VI, ή την εξέταση τύπου ΕΚ (ενότητα αξιολόγησης B) όπως περιγράφεται στο παράρτημα VII, συμπληρούμενη από την ενότητα αξιολόγησης Γ (πιστότητα προς τον τύπο) που αναφέρεται στο παράρτημα VIII, ή οποιαδήποτε από τις ακόλουθες ενότητες: B+Δ, ή B+ΣΤ ή Ζ ή H.

(δ) Για τα ατομικά σκάφη:

την εξέταση τύπου ΕΚ (ενότητα αξιολόγησης B) όπως περιγράφεται στο παράρτημα VII ακολουθούμενη από την ενότητα αξιολόγησης Γ (πιστότητα προς τον τύπο) που αναφέρεται στο παράρτημα VIII, ή οποιαδήποτε από τις ακόλουθες ενότητες: B+Δ, B+E, B+ΣΤ, ή Ζ, ή H.

(ε) Για τα συστατικά μέρη που αναφέρονται στο παράρτημα II: οποιαδήποτε από τις ακόλουθες ενότητες αξιολόγησης: B+Γ, ή B+Δ, ή B+ΣΤ, ή Ζ ή H.

3. Όσον αφορά τις εκπομπές καυσαερίων:

(α) για τα προϊόντα που αναφέρονται στο άρθρο 1 παράγραφος (1) σημείο β), ο κατασκευαστής της μηχανής ή ο εγκατεστημένος στην Κοινότητα εντολοδόχος του εφαρμόζει την εξέταση τύπου ΕΚ (ενότητα αξιολόγησης B) όπως περιγράφεται στο παράρτημα VII, συμπληρούμενη από την ενότητα αξιολόγησης Γ (πιστότητα προς τον τύπο) που αναφέρεται στο παράρτημα VIII, ή οποιαδήποτε από τις ακόλουθες ενότητες: B+Δ, B+Ε, B+ΣΤ ή Ζ ή H.

(β) για τις μηχανές ανάφλεξης με συμπίεση που έχουν λάβει έγκριση τύπου σύμφωνα με την οδηγία 97/68/ΕΚ και οι οποίες είναι σύμφωνες με τη φάση ΙΙ που προβλέπεται στο τμήμα 4.2.3 του παραρτήματος Ι της εν λόγω οδηγίας, ο κατασκευαστής της μηχανής ή ο εγκατεστημένος στην Κοινότητα εντολοδόχος του εφαρμόζει τον εσωτερικό έλεγχο παραγωγής (ενότητα αξιολόγησης Α) που αναφέρεται στο παράρτημα V.

4. Όσον αφορά τις εκπομπές θορύβου:

(α) Για τα προϊόντα που αναφέρονται στο άρθρο 1 παράγραφος (1) σημείο γ) στοιχεία (i) και (ii), ο κατασκευαστής του σκάφους ή ο εγκατεστημένος στην Κοινότητα εντολοδόχος του εφαρμόζει:

(i) όταν οι δοκιμές πραγματοποιούνται με τη χρησιμοποίηση του εναρμονισμένου προτύπου για τη μέτρηση του θορύβου: είτε τον εσωτερικό έλεγχο παραγωγής και δοκιμές (ενότητα αξιολόγησης Aα) που αναφέρεται στο παράρτημα VI, είτε την εξακρίβωση ανά μονάδα (ενότητα αξιολόγησης Ζ) που αναφέρεται στο παράρτημα XI, είτε την πλήρη διασφάλιση ποιότητας (ενότητα αξιολόγησης H) που αναφέρεται στο παράρτημα XII.

(ii) όταν χρησιμοποιούνται για αξιολόγηση στοιχεία πιστοποιημένου σκάφους αναφοράς που συγκεντρώθηκαν σύμφωνα με το στοιχείο (i): είτε τον εσωτερικό έλεγχο παραγωγής (A) που αναφέρεται στο παράρτημα V, είτε τον εσωτερικό έλεγχο παραγωγής και συμπληρωματικές απαιτήσεις (ενότητα αξιολόγησης Aα) που αναφέρεται στο παράρτημα VI, είτε την εξακρίβωση ανά μονάδα (ενότητα αξιολόγησης Ζ) που αναφέρεται στο παράρτημα XI, είτε την πλήρη διασφάλιση ποιότητας (ενότητα αξιολόγησης H) που αναφέρεται στο παράρτημα XII.

(β) Για τα προϊόντα που αναφέρονται στο άρθρο 1 παράγραφος (1) σημείο γ) στοιχεία (iii) και (iv), ο κατασκευαστής ατομικού σκάφους / μηχανής ή ο εγκατεστημένος στην Κοινότητα εντολοδόχος του εφαρμόζει: τον εσωτερικό έλεγχο και συμπληρωματικές απαιτήσεις που αναφέρονται στο παράρτημα VI (ενότητα αξιολόγησης Aα) ή τις ενότητες αξιολόγησης Ζ ή H."

(6) Στο άρθρο 10, οι παράγραφοι 1, 2 και 3 αντικαθίστανται από το εξής κείμενο:

"1. Όταν τα ακόλουθα προϊόντα διατίθενται στην αγορά, πρέπει να φέρουν την επισήμανση συμμόρφωσης «CE»:

(α) σκάφη αναψυχής, ατομικά σκάφη και συστατικά μέρη που αναφέρονται στο παράρτημα ΙΙ, τα οποία θεωρούνται ότι πληρούν τις αντίστοιχες βασικές προϋποθέσεις που αναφέρονται στο παράρτημα I.

(β) εξωλέμβιες μηχανές που θεωρούνται ότι πληρούν τις βασικές απαιτήσεις που αναφέρονται στο παράρτημα I.B και I.Γ.

2. Η σήμανση συμμόρφωσης «CE», όπως απεικονίζεται στο παράρτημα IV, τοποθετείται με ευδιάκριτη, ευανάγνωστη και ανεξίτηλη μορφή στο σκάφος και στο ατομικό σκάφος, όπως αναφέρεται στο σημείο 2.2 του παραρτήματος I.A, στα συστατικά μέρη που αναφέρονται στο παράρτημα II και/ή στη συσκευασία τους, καθώς και στις εξωλέμβιες μηχανές και στις μηχανές ατομικών σκαφών, όπως αναφέρεται στο σημείο 1.1 του παραρτήματος I..B

Η σήμανση «CE» συνοδεύεται από τον αριθμό αναγνώρισης του κοινοποιημένου οργανισμού που είναι υπεύθυνος για την εφαρμογή των διαδικασιών που αναφέρονται στα παραρτήματα IX, X, XI, XII και XVI.

3. Απαγορεύεται η τοποθέτηση σημάτων ή επιγραφών επί του σκάφους, του ατομικού σκάφους και των προωστικών μηχανών που ενδέχεται να παραπλανήσουν τους τρίτους ως προς την έννοια ή την απεικόνιση της σήμανσης «CE». Οποιοδήποτε άλλο σήμα μπορεί να τεθεί πάνω στα σκάφη αναψυχής και στα αναφερόμενα στο παράρτημα ΙΙ συστατικά τους μέρη ή/και στη συσκευασία τους, υπό την προϋπόθεση ότι η σήμανση «CE» δεν γίνεται έτσι, λιγότερο ευδιάκριτη ή ευανάγνωστη."

(7) Το παράρτημα I τροποποιείται σύμφωνα με το τμήμα Α του παραρτήματος της παρούσας οδηγίας.

(8) Το παράρτημα VI αντικαθίσταται από το κείμενο στο τμήμα Β του παραρτήματος της παρούσας οδηγίας.

(9) Στο παράρτημα VIII προστίθεται το ακόλουθο νέο σημείο 4:

"4. Όσον αφορά την αξιολόγηση της συμμόρφωσης με τις απαιτήσεις για τις εκπομπές καυσαερίων της παρούσας οδηγίας, ένας κοινοποιημένος οργανισμός τον οποίο επιλέγει ο κατασκευαστής διενεργεί ελέγχους των προϊόντων κατά τυχαία διαστήματα. Σε περίπτωση που το επίπεδο ποιότητας κρίνεται μη ικανοποιητικό ή όταν θεωρείται αναγκαίο να επαληθευτεί η αξιοπιστία των στοιχείων που παρουσιάζει ο κατασκευαστής, εφαρμόζεται η ακόλουθη διαδικασία:

Μια μηχανή παραγωγής υποβάλλεται στη δοκιμασία που περιγράφεται στο παράρτημα I.B. Οι μηχανές που δοκιμάζονται πρέπει να έχουν "στρωθεί", εν μέρει ή πλήρως, σύμφωνα με τις προδιαγραφές του κατασκευαστή. Εφόσον οι συγκεκριμένες εκπομπές καυσαερίων της μηχανής παραγωγής υπερβαίνουν τις οριακές τιμές σύμφωνα με το παράρτημα Ι.B, ο κατασκευαστής μπορεί να ζητήσει να γίνουν μετρήσεις σε περισσότερες μηχανές παραγωγής συμπεριλαμβανομένης της μηχανής που δοκιμάστηκε αρχικά. Για να εξασφαλιστεί η συμμόρφωση του δείγματος μηχανών που αναφέρεται ανωτέρω με τις απαιτήσεις της οδηγίας, εφαρμόζεται η στατιστική μέθοδος που περιγράφεται στο παράρτημα XVII."

(10) Στο σημείο 5.3 του παραρτήματος X, προστίθεται νέο εδάφιο:

"Για την αξιολόγηση της συμμόρφωσης με τις απαιτήσεις εκπομπών καυσαερίων εφαρμόζεται η διαδικασία που ορίζεται στο παράρτημα XVII."

(11) Το παράρτημα XIII αντικαθίσταται από το κείμενο στο τμήμα Γ του παραρτήματος της παρούσας οδηγίας.

(12) Η πρώτη πρόταση του σημείου 1 του παραρτήματος XIV αντικαθίσταται από το εξής κείμενο:

"1. Ο οργανισμός, ο διευθυντής του και το προσωπικό που είναι υπεύθυνο για τη διεξαγωγή των δοκιμών εξακρίβωσης δεν πρέπει να είναι ο σχεδιαστής, ο κατασκευαστής, ο προμηθευτής ή ο υπεύθυνος για την εγκατάσταση των προϊόντων που αναφέρονται στο άρθρο 1 τα οποία επιθεωρούν, ούτε ο εντολοδόχος αυτών."

(13) Το παράρτημα XV αντικαθίσταται από το κείμενο στο τμήμα Δ του παραρτήματος της παρούσας οδηγίας.

(14) Προστίθεται νέο παράρτημα XVI, όπως ορίζεται στο τμήμα E του παραρτήματος της παρούσας οδηγίας.

(15) Προστίθεται νέο παράρτημα XVII, όπως ορίζεται στο τμήμα ΣΤ του παραρτήματος της παρούσας οδηγίας.

Άρθρο 2

Δύο έτη μετά την εφαρμογή της παρούσας οδηγίας εκ μέρους των κρατών μελών, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με τον τρόπο εφαρμογής ενός συστήματος ελέγχου της συμμόρφωσης υπό συνθήκες χρήσης.

Άρθρο 3

1. Τα κράτη μέλη εγκρίνουν και εκδίδουν νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με τις απαιτήσεις της παρούσας οδηγίας το αργότερο έως τον Ιούνιο του 2003. Ενημερώνουν αμέσως σχετικά την Επιτροπή.

Τα κράτη μέλη εφαρμόζουν τις διατάξεις αυτές από το Δεκέμβριο του 2003.

2. Τα κράτη μέλη επιτρέπουν τη διάθεση στην αγορά και τη λειτουργία προϊόντων που πληρούν τους κανόνες που ισχύουν στην επικράτειά τους την ημερομηνία έναρξης ισχύος της παρούσας οδηγίας, ως εξής:

- έως το Δεκέμβριο του 2004 για τα προϊόντα που εμπίπτουν στο άρθρο 1 παράγραφος (1) σημείο α).

- έως το Δεκέμβριο του 2004 για τις μηχανές ανάφλεξης με συμπίεση και τις τετράχρονες μηχανές ανάφλεξης με σπινθήρα, και

- έως το Δεκέμβριο του 2005 για τις δίχρονες μηχανές ανάφλεξης με σπινθήρα.

3. Όταν οι διατάξεις που αναφέρονται στην παράγραφο 1 υιοθετούνται από τα κράτη μέλη, περιέχουν αναφορά στην παρούσα οδηγία ή συνοδεύονται από τέτοια αναφορά κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

4. Τα κράτη μέλη κοινοποιούν στην Επιτροπή τις διατάξεις εθνικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων

Άρθρο 5

Η παρούσα οδηγία απευθύνεται στα κράτη μέλη.

Έγινε στις Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΤΗΜΑ

A -ΤΟ ΠΑΡΑΡΤΗΜΑ Ι ΤΡΟΠΟΠΟΙΕΙΤΑΙ ΩΣ ΑΚΟΛΟΥΘΩΣ:

1. Η επικεφαλίδα αντικαθίσταται ως εξής:

"ΠΑΡΑΡΤΗΜΑ I: ΒΑΣΙΚΕΣ ΑΠΑΙΤΗΣΕΙΣ

ΠΡΟΚΑΤΑΡΚΤΙΚΗ ΠΑΡΑΤΗΡΗΣΗ

Για τους σκοπούς του παρόντος παραρτήματος ο όρος "σκάφος" αναφέρεται στα σκάφη αναψυχής και στα ατομικά σκάφη.

A. ΒΑΣΙΚΕΣ ΑΠΑΙΤΗΣΕΙΣ ΑΣΦΑΛΕΙΑΣ ΓΙΑ ΤΗ ΣΧΕΔΙΑΣΗ ΚΑΙ ΤΗΝ ΚΑΤΑΣΚΕΥΗ ΤΩΝ ΣΚΑΦΩΝ."

2. Η παράγραφος στο τμήμα 2. "Γενικές απαιτήσεις" αντικαθίσταται από το εξής κείμενο:

"Τα προϊόντα που εμπίπτουν στο άρθρο 1 παράγραφος (1) σημείο α) πρέπει να είναι σύμφωνα με τις βασικές απαιτήσεις στο βαθμό που ισχύουν για τα προϊόντα αυτά."

3. Στο τμήμα 2.2 "Πινακίδα κατασκευαστή", τέταρτη περίπτωση, προστίθενται οι ακόλουθες λέξεις μετά το τέλος της πρότασης:

"... εκτός από το βάρος των δεξαμενών καυσίμων και νερού όταν είναι πλήρεις."

4. Στο τμήμα 3.6 "Μέγιστο συνιστώμενο από τον κατασκευαστή φορτίο" διαγράφεται η ακόλουθη φράση:

"..., όπως αναφέρεται στην πινακίδα του κατασκευαστή, ..."

5. Ένα νέο τμήμα προστίθεται στο τμήμα 5 "Απαιτήσεις για την εγκατάσταση":

"5.1.5 Ατομικό σκάφος χωρίς οδηγό. Τα ατομικά σκάφη σχεδιάζονται είτε με ένα αυτόματο διακόπτη λειτουργίας της μηχανής είτε με αυτόματο διακόπτη που συνεπάγεται μειωμένη ταχύτητα και κυκλική προς τα εμπρός κίνηση όταν ο οδηγός κατέρχεται σκοπίμως από το σκάφος ή πέφτει στο νερό."

6. Δύο νέα τμήματα, Β και Γ, προστίθενται στο παρόν παράρτημα:

"B. ΒΑΣΙΚΕΣ ΑΠΑΙΤΗΣΕΙΣ ΓΙΑ ΤΙΣ ΕΚΠΟΜΠΕΣ ΚΑΥΣΑΕΡΙΩΝ ΑΠΟ ΠΡΟΩΣΤΙΚΕΣ ΜΗΧΑΝΕΣ

Οι προωστικές μηχανές πρέπει να πληρούν τις ακόλουθες βασικές απαιτήσεις για τις εκπομπές καυσαερίων.

1. ΣΤΟΙΧΕΙΑ ΑΝΑΓΝΩΡΙΣΗΣ ΤΗΣ ΜΗΧΑΝΗΣ

1.1 Κάθε μηχανή πρέπει να φέρει τις ακόλουθες πληροφορίες:- το εμπορικό σήμα ή την επωνυμία του κατασκευαστή της μηχανής.

- τον τύπο ή την οικογένεια της μηχανής, εφόσον υπάρχει.

- το μοναδικό αριθμό αναγνώρισης της μηχανής.

- το σήμα «CE», εφόσον απαιτείται σύμφωνα με το άρθρο 10.

1.2 Οι ενδείξεις αυτές πρέπει να διαρκούν σε όλο το συνήθη κύκλο ζωής της μηχανής και να είναι ευανάγνωστες και ανεξίτηλες. Εφόσον χρησιμοποιούνται τέτοιες πινακίδες πρέπει να είναι προσαρμοσμένες κατά τέτοιο τρόπο ώστε να μένουν στερεωμένες καθ' όλη τη συνήθη διάρκεια ζωής της μηχανής και οι ετικέτες / πινακίδες να μην μπορούν να απομακρυνθούν χωρίς να καταστραφούν ή να παραμορφωθούν.

1.3 Οι ενδείξεις αυτές πρέπει να τοποθετούνται σε τμήμα της μηχανής που είναι απαραίτητο για την κανονική λειτουργία της μηχανής και το οποίο, κατά κανόνα, δεν χρειάζεται αντικατάσταση κατά τη διάρκεια της ζωής της μηχανής.

1.4 Οι εν λόγω ενδείξεις πρέπει να είναι τοποθετημένες κατά τρόπο ώστε να είναι άμεσα ορατές από τον μέσο άνθρωπο μετά τη συναρμολόγηση της μηχανής με όλα τα συστατικά μέρη που είναι αναγκαία για τη λειτουργία της μηχανής.

2. ΑΠΑΙΤΗΣΕΙΣ ΓΙΑ ΤΙΣ ΕΚΠΟΜΠΕΣ ΚΑΥΣΑΕΡΊΩΝ

Οι προωστικές μηχανές πρέπει να είναι σχεδιασμένες, κατασκευασμένες και συναρμολογημένες κατά τέτοιο τρόπο, ώστε με σωστή εγκατάσταση και κανονική χρήση οι εκπομπές να μην υπερβαίνουν τις οριακές τιμές που αναφέρονται στον πίνακα:

>ΘΕΣΗ ΠIΝΑΚΑ>

Όπου Α, Β και n είναι σταθερές σύμφωνα με τον πίνακα, PN είναι η ονομαστική ισχύς της μηχανής σε kW και οι εκπομπές καυσαερίων μετρώνται σύμφωνα με το εναρμονισμένο πρότυπο.

Για τις μηχανές άνω των 130 kW μπορούν να χρησιμοποιηθούν οι κύκλοι δοκιμών E3 (IMO) ή E5 (σκάφη αναψυχής).

Για τις δοκιμές εκπομπών χρησιμοποιούνται τα καύσιμα αναφοράς που προβλέπονται στην οδηγία 98/69/EΚ (παράρτημα XI, πίνακας 2 και πίνακας 3).

3. ΑΝΘΕΚΤΙΚΟΤΗΤΑ ΜΗΧΑΝΗΣ

Ο κατασκευαστής της μηχανής παρέχει οδηγίες εγκατάστασης και συντήρησης, οι οποίες εφόσον τηρηθούν σημαίνουν ότι η μηχανή υπό κανονικές συνθήκες χρήσης θα εξακολουθήσει να τηρεί τα ανωτέρω όρια καθ' όλη τη συνήθη διάρκεια ζωής της μηχανής και υπό κανονικές συνθήκες χρήσης.

Ο κατασκευαστής της μηχανής συγκεντρώνει τις πληροφορίες αυτές με προηγούμενες δοκιμές αντοχής βάσει κανονικών κύκλων λειτουργίας και με υπολογισμό της καταπόνησης των συστατικών μερών, ώστε να μπορεί να προετοιμάσει και να εκδώσει τις αναγκαίες οδηγίες συντήρησης μαζί με κάθε νέα μηχανή που διατίθεται για πρώτη φορά στην αγορά.

Ο όρος "συνήθης διάρκεια ζωής της μηχανής" θεωρείται ότι σημαίνει:

- για εσωλέμβιες ή εσω-εξωλέμβιες μηχανές: 480 ώρες ή 10 έτη, ο,τιδήποτε συμβεί πρώτο.

- για μηχανές ατομικών σκαφών: 350 ώρες ή 5 έτη, ο,τιδήποτε συμβεί πρώτο.

- για εξωλέμβιες μηχανές: 350 ώρες ή 10 έτη, οτιδήποτε συμβεί πρώτο.

4. ΕΓΧΕΙΡΙΔΙΟ ΙΔΙΟΚΤΗΤΗ

Κάθε μηχανή πρέπει να συνοδεύεται από εγχειρίδιο ιδιοκτήτη στην κοινοτική γλώσσα ή στις κοινοτικές γλώσσες που ορίζονται από το κράτος μέλος στην αγορά του οποίου πρόκειται να διατεθεί η μηχανή, σύμφωνα με τη συνθήκη. Το εν λόγω εγχειρίδιο πρέπει:

- Να παρέχει οδηγίες για την εγκατάσταση και τη συντήρηση που είναι απαραίτητες για να εξασφαλιστεί η ορθή λειτουργία της μηχανής ώστε να πληρούνται οι απαιτήσεις της παραγράφου 3, (ανθεκτικότητα).

- Να ορίζει την ισχύ της μηχανής όταν έχει μετρηθεί σύμφωνα με το εναρμονισμένο πρότυπο.

Γ. ΒΑΣΙΚΕΣ ΑΠΑΙΤΗΣΕΙΣ ΓΙΑ ΤΙΣ ΕΚΠΟΜΠΕΣ ΘΟΡΥΒΟΥ

Τα σκάφη αναψυχής με εσωλέμβιες ή εσω-εξωλέμβιες μηχανές, τα ατομικά σκάφη και οι εξωλέμβιες μηχανές πρέπει να πληρούν τις ακόλουθες βασικές απαιτήσεις για τις εκπομπές θορύβου.

1. ΣΤΑΘΜΕΣ ΕΚΠΟΜΠΩΝ ΘΟΡΥΒΟΥ

1.1 Τα σκάφη αναψυχής με εσωλέμβιες ή εσω-εξωλέμβιες μηχανές, τα ατομικά σκάφη και οι εξωλέμβιες μηχανές πρέπει να έχουν σχεδιαστεί, κατασκευαστεί και συναρμολογηθεί κατά τέτοιο τρόπο ώστε οι εκπομπές θορύβου που μετρώνται σύμφωνα με δοκιμές που ορίζονται στο εναρμονισμένο πρότυπο να μην υπερβαίνουν τις οριακές τιμές που αναφέρονται στον πίνακα:

>ΘΕΣΗ ΠIΝΑΚΑ>

PN = ονομαστική ισχύς μηχανής σε kW σε ονομαστικό αριθμό στροφών και LpASmax = ανώτατη στάθμη ηχητικής πίεσης σε dB.

Για τις μονάδες με δίδυμες ή πολλαπλές μηχανές μπορεί να εφαρμοστεί περιθώριο 3dB.

1.2 Ως εναλλακτική λύση για τις δοκιμές μέτρησης του ήχου, τα σκάφη αναψυχής με εσωλέμβια ή εσω-εξωλέμβια μηχανή θεωρούνται ότι πληρούν τις εν λόγω απαιτήσεις για το θόρυβο εφόσον οι βασικοί παράμετροι του σχεδιασμού τους είναι ίδιοι ή συμβατοί με εκείνες πιστοποιημένου σκάφους αναφοράς με ανοχές που προσδιορίζονται στο εναρμονισμένο πρότυπο.

1.3 "Πιστοποιημένο σκάφος αναφοράς" σημαίνει συγκεκριμένο συνδυασμό γάστρας / εσωλέμβιας ή εσω-εξωλέμβιας μηχανής, ο οποίος έχει διαπιστωθεί ότι πληροί τις απαιτήσεις εκπομπών θορύβου όταν οι μετρήσεις γίνονται σύμφωνα με το τμήμα 1.1 ανωτέρω και για τον οποίο όλες οι κατάλληλες βασικές παράμετροι σχεδιασμού και μετρήσεις της στάθμης του ήχου έχουν στη συνέχεια συμπεριληφθεί στο δημοσιευμένο κατάλογο πιστοποιημένων σκαφών αναφοράς.

2. ΕΓΧΕΙΡΙΔΙΟ ΙΔΙΟΚΤΗΤΗ

Για τα σκάφη αναψυχής με εσωλέμβιες ή εσω-εξωλέμβιες μηχανές και τα ατομικά σκάφη, το εγχειρίδιο ιδιοκτήτη που απαιτείται σύμφωνα με το παράρτημα I.A τμήμα 2.5, περιλαμβάνει τις αναγκαίες πληροφορίες για τη συντήρηση του σκάφους και του συστήματος εξάτμισης σε κατάσταση που, εφόσον είναι πρακτικά εφικτό, θα εξασφαλίζει τη συμμόρφωση με τις καθορισμένες οριακές τιμές θορύβου υπό κανονικές συνθήκες χρήσης.

Για τις εξωλέμβιες μηχανές, το εγχειρίδιο ιδιοκτήτη που απαιτείται σύμφωνα με το παράρτημα I.B.4 παρέχει τις αναγκαίες οδηγίες για τη συντήρηση της εξωλέμβιας μηχανής σε κατάσταση που, στο βαθμό που είναι πρακτικά εφικτό, θα εξασφαλίζει τη συμμόρφωση με τις καθορισμένες οριακές τιμές θορύβου υπό κανονικές συνθήκες χρήσης."

--------------------

B - το παραρτημα VI αντικαθισταται απο το εξησ κειμενο:

" ΠΑΡΑΡΤΗΜΑ VI: ΕΣΩΤΕΡΙΚΟΣ ΕΛΕΓΧΟΣ ΠΑΡΑΓΩΓΗΣ ΚΑΙ ΔΟΚΙΜΕΣ (ενότητα αξιολόγησης Aα, εναλλακτική δυνατότητα 1)

Αυτή η ενότητα αποτελείται από την ενότητα Α, όπως αναφέρεται στο παράρτημα V, συνοδευόμενη από τις ακόλουθες συμπληρωματικές απαιτήσεις:

A. Σχεδίαση και κατασκευή:

Ένα ή περισσότερα σκάφη αντιπροσωπευτικά της παραγωγής του κατασκευαστή υπόκεινται σε μια ή περισσότερες από τις ακόλουθες δοκιμές, ισοδύναμους υπολογισμούς ή έλεγχο από τον κατασκευαστή ή εξ ονόματός του:

- δοκιμή ευστάθειας σύμφωνα με το εδάφιο 3.2 των βασικών απαιτήσεων,

- δοκιμή άνωσης σύμφωνα με το εδάφιο 3.3 των βασικών απαιτήσεων

Διάταξη κοινή και στις δύο δυνατότητες: Αυτές οι δοκιμές ή οι υπολογισμοί ή έλεγχοι πρέπει να διενεργούνται υπό την ευθύνη κοινοποιημένου οργανισμού της επιλογής του κατασκευαστή.

B. Εκπομπές θορύβου:

Για τα σκάφη αναψυχής με εσωλέμβια ή εσω-εξωλέμβια μηχανή και για τα ατομικά σκάφη:

Ένα ή περισσότερα σκάφη αντιπροσωπευτικά της παραγωγής του κατασκευαστή υπόκεινται στις δοκιμές εκπομπών θορύβου που προσδιορίζονται στο παράρτημα I.Γ από τον κατασκευαστή του σκάφους, ή εξ ονόματός του, υπό την ευθύνη κοινοποιημένου οργανισμού που επιλέγει ο κατασκευαστής.

Για τις εξωλέμβιες μηχανές:

Μια ή περισσότερες μηχανές από κάθε οικογένεια μηχανών αντιπροσωπευτική της παραγωγής του κατασκευαστή υπόκειται στις δοκιμές εκπομπών θορύβου που προσδιορίζονται στο παράρτημα I.Γ από τον κατασκευαστή της μηχανής, ή εξ ονόματός του, υπό την ευθύνη κοινοποιημένου οργανισμού που επιλέγει ο κατασκευαστής.

Όταν δοκιμάζονται περισσότερες της μιας μηχανής μιας οικογένειας μηχανών, εφαρμόζεται η στατιστική μέθοδος που περιγράφεται στο παράρτημα XVII ώστε να εξασφαλίζεται η συμμόρφωση του δείγματος."

--------------------

Γ -Το παραρτημα XIII αντικαθισταται απο το ακολουθο κειμενο:

"ΠΑ